Perbezaan Bahasa Melayu Selangor VS Melayu Johor

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Melayu Selangor dituturkan di Selangor, Malaysia. Bahasa tersebut dikenali sebagai “Base Slango”, “Dailék Slango”, dan “Loghat Slango”.

Bahasa Melayu Johor dituturkan di Johor, Malaysia. Bahasa tersebut dikenali sebagai “Base Joho”, “Dailék Joho”, dan “Loghat Joho”.

Apakah perbezaan dan persamaan antara Bahasa Melayu Selangor dengan Bahasa Melayu Johor? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

Tumpuan penulis untuk Bahasa Melayu Selangor adalah yang digunakan di sekitar Sungai Besar, Sabak Bernam, Selangor. Tumpuan penulis untuk Bahasa Melayu Johor adalah yang digunakan oleh penulis artikel ini.

NAMA BAHASA

Perhatikan nama asal dalam kedua-dua bahasa tersebut. Bahasa Melayu Selangor dikenali sebagai “Base Slango”, “Dailék Slango”, dan “Loghat Slango”. Bahasa Melayu Johor pula dikenali sebagai “Base Joho”, “Dailék Joho”, dan “Loghat Joho”.

Perkataan “base”, “dailék”, dan “loghat” masing-masing berasal daripada Sanskrit, Inggeris, dan Arab iaitu “bhasa (भाषा)”, “dialect”, dan “lugha (لغة)”.

Nama “Selangor” dipercayai berasal daripada frasa “Salang dan Jemur”. Frasa tersebut merujuk kepada hukuman pesalah yang diikat pada palang kayu dan kemudian dijemur di bawah terik matahari.

Nama “Johor” berasal daripada Bahasa Arab, “jauhar (جوهر)”. Nama Arab tersebut membawa maksud “batu permata”. Pedagang Arab datang ke Johor untuk menjalankan perniagaan rempah.

ANALISIS AYAT SATU

Pertimbangkan ayat berikut dalam kedua-dua bahasa tersebut. Ayat tersebut membawa maksud “Awak ini, pergilah mandi! Sudah macam orang penat saya tengok”.

Bahasa Melayu Selangor:

Ko ni, pegi mandi! Dah klabu asap aku téngok.

Bahasa Melayu Johor:

Ji ni, gi le mandi. Dah cam owang sakét kite téngok.

Kedua-dua bahasa tersebut masing-masing memakai kata “ko”, dan “ji” untuk kata ganti nama diri kedua seorang. Kedua-dua perkataan tersebut masing-masing sepadan dengan “engkau” dan “aji” dalam Bahasa Melayu.

Kedua-dua bahasa tersebut masing-masing memakai kata “aku”, dan “kite” untuk kata ganti nama diri pertama seorang. Kedua-dua perkataan tersebut masing-masing sepadan dengan “aku” dan “kita” dalam Bahasa Melayu.

Bahasa Melayu Selangor mempunyai perkataan “klabu asap”. Perkataan berkenaan membawa maksud “orang penat”. Perkataan tersebut sepadan dengan perkataan “kelabu asap” dalam Bahasa Melayu.

Bahasa Melayu Johor mempunyai perkataan “owang sakét”. Perkataan berkenaan membawa maksud “orang penat”. Perkataan tersebut sepadan dengan perkataan “orang sakit” dalam Bahasa Melayu.

ANALISIS AYAT DUA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Tolong ambilkan baju kurung saya yang berwarna hijau”.

Bahasa Melayu Selangor:

Tolong amékkan baju kughong saye wane ijau.

Bahasa Melayu Johor:

Tolong ambékkan baju kughong kite kale ijo.

Kedua-dua bahasa tersebut masing-masing memakai “amékkan”, dan “ambékkan” untuk perkataan “ambilkan”. Bahasa Melayu Selangor telah menggugurkan konsonan “b” selepas dengung “m”.

Kedua-dua bahasa tersebut masing-masing memakai kata “wane”, dan “kale” untuk “warna”. Kedua-dua perkataan tersebut masing-masing berasal daripada Sanskrit, dan Inggeris iaitu , “varna (वर्ण)” dan “colour”.

Kedua-dua bahasa tersebut masing-masing memakai kata “saye”, dan “kite” untuk kata ganti nama diri pertama seorang. Perkataan “saye” berasal daripada Sanskrit, “sahaya (सहाय)”.

Kedua-dua bahasa tersebut masing-masing memakai kata “ijau”, dan “ijo” untuk kata ganti nama diri pertama seorang. Bahasa Melayu telah membuang diftong “au”.

ANALISIS AYAT TIGA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Kereta Gen-2 berwarna ungu sebentar tadi kelihatan sangat cantik”.

Bahasa Melayu Selangor:

Keréta Jéntu wane ungu tadi nampak sangat canték.

Bahasa Melayu Johor:

Canték no kéte Jéntu pepel tadi tu.

Kedua-dua bahasa tersebut masing-masing memakai kata “ungu”, dan “pepel” untuk “ungu”. Perkataan “pepel” dalam Bahasa Melayu Johor berasal daripada Bahasa Inggeris, “purple”.

Kedua-dua bahasa tersebut masing-masing memakai kata “sangat canték”, dan “canték no” untuk “sangat cantik”. Perkataan “no” dalam Bahasa Melayu Johor berasal daripada perkataan “benar”.

Kedua-dua bahasa tersebut memakai kata “Jéntu” untuk “Gen-2”. Perkataan “Jéntu” adalah singkatan daripada “Generation Two”. Perkataan Inggeris, “gen-” dan “two” masing-masing membawa bunyi “[ˌd͡ʒɛn]” dan “[tuː]”.

KONSEP MENGIRA

Kedua-dua bahasa tersebut mempunyai konsep mengira yang agak menarik. Pertimbangkan kiraan satu hingga sepuluh dalam bahasa tersebut.

Bahasa Melayu Selangor mengira nombor tersebut dengan “satwu”, “dwuwe”, “tige”, “pat'”, “lime”, “nam”, “tujòh”, “lapan'”, “semilan”, “sepulòh”. Huruf “o-grave (ò)” mewakili bunyi vokal bundar belakang separuh luas [ɔ].

Bahasa Melayu Johor mengira nombor tersebut dengan “satu”, “duwe”, “tige”, “pat'”, “lime”, “nam”, “tujoh”, “lapan'”, “semilan”, “spulo”.

KOSA KATA UNIK

Kedua-dua bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami.

Antara perkataan yang terdapat dalam Bahasa Melayu Selangor ialah “itam”, “ati”, “jato”, “nipés”, dan “obat”. Kelima-lima perkataan tersebut membawa maksud “hitam”, “hati”, “jatuh”, “nipis” dan “ubat”.

Antara perkataan yang terdapat dalam Bahasa Melayu Johor ialah “cenonet”, “bladong”, “sogame”, “sokabo”, dan “ésbok”. Kelima-lima perkataan tersebut membawa maksud “kecil”, “melimpah”, “sekolah agama”, “surat khabar” dan “peti ais”.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Melayu Selangor dan Melayu Johor dapat faham satu sama lain? Dengan keadaan, mereka tidak mengenali Bahasa Melayu dan Bahasa Indonesia Baku, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Bahasa Melayu Selangor, dan Bahasa Melayu Johor. Perlu diingatkan, mereka adalah salah satu cabang Johor-Riau yang beribu-bapakan Proto-Malayik.

Pada hakikatnya, penulis hendak mengucapkan berbanyak-banyak terima kasih kepada mereka yang membantu dalan menyiapkan artikel ini. Jasa mereka tidak terhitung banyaknya.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

TAMAT.

RUJUKAN:

Dewan Bahasa dan Pustaka: Perbandingan. Dicapai pada 18hb Mac 2022 dari https://prpm.dbp.gov.my/cari1?keyword=perbandingan

Kamus Besar Bahasa Indonesia: Bahasa. Dicapai pada 18hb Mac 2022 dari https://kbbi.kemdikbud.go.id/entri/bahasa

Loanwords in Indonesian/Malay. Dicapai pada 18hb Mac 2022 dari http://sealang.net/indonesia/lwim/

Kajian Dialek Melayu Selangor (Sungai Besar). Dicapai pada 18hb Mac 2022 dari https://cupdf.com/document/51680117-dialek-melayu-selangor.html

Sejarah Negeri Selangor. Dicapai pada 18hb Mac 2022 dari https://www.selangor.gov.my/index.php/pages/view/124

Portal Rasmi Suruhanjaya Perkhidmatan Awam Johor. Dicapai pada 18hb Mac 2022 dari https://spaj.johor.gov.my/v3/info.html

ORANG SELANGOR TIDAK SEDAR ADA DIALEK SENDIRI? INI PERBEZAAN DIALEK YANG KITA TAK TAHU. Dicapai pada 18hb Mac 2022 dari https://www.google.com/amp/s/soscili.my/orang-selangor-tidak-sedar-ada-dialek-sendiri-ini-perbezaan-dialek-yang-kita-tak-tahu/?amp=1

Kamus Bahasa Johor. Dicapai pada 18hb Mac 2022 dari https://www.vocabjohor.com/2020/10/kamus-bahasa-johor.html?m=1


Artifak Bakul Buah 2,400 Tahun Ditemui Di Mesir

Baru-baru ini, sekumpulan pengkaji arkeologi sibuk mengkaji tapak Thonis-Heracleion di Teluk Abu Qir, Mesir. Dalam kesibukan itu, mereka dikejutkan dengan penemuan artifak bakul buah di situ. Apabila ia diuji untuk pentarikhan karbon, ia dikatakan telah wujud sekitar abad keempat SM!

Sebelum kemunculan Iskandariah, Thonis-Heracleion merupakan pelabuhan penting Mesir semasa era Yunani. Ia terletak 32 km dari Iskandariah dan diasaskan pada abad ke-12 SM. Bagaimanapun, selepas Iskandariah diasaskan oleh Alexander the Great pada abad keempat SM, semua aktiviti perdagangan beralih ke situ dua abad kemudian.2

Franck Goddio yang mengetuai ekspedisi arkeologi bawah air dari Institut Arkeologi Bawah Air Eropah (IEASM) berpandangan bakul buah ini sama ada disimpan di ruang bawah tanah. Atau ia ditanam bersama dengan ma.yat sebagai persembahan kepada dewa-dewi. Semasa ditemui bersama ratusan artifak seramik dan gangsa, bakul buah itu mengandungi kacang doum dan biji anggur.

Thonis-Heracleion hilang dari catatan sejarah pada abad kedua SM selepas ditenggelamkan ke dalam lautakibat gempa bumi dan ombak besar. Bagaimanapun, siri gempa bumi dan ombak besar bukan saja mengakibatkan kota tersebut tenggelam ke dasar laut. Peristiwa ini turut menyaksikan lebih 110 km persegi kawasan Delta Nil tenggelam termasuk satu lagi kota Yunani, Canopus.

Thonis-Heracleion dilupakan selama berabad-abad lamanya sebelum ia ditemui semula oleh Goddio 20 tahun lepas. Dan sehingga hari ini, beliau melihat kota lama Yunani itu sebagai sebuah tapak arkeologi bawah air yang menarik untuk dikaji pakar-pakar arkeologi.

Contoh paling mudah, penemuan bakul buah itu. Tambah Goddio, ia langsung tidak terusik sekaligus menunjukkan ia digunakan untuk tujuan pengebumian dan disimpan di ruang bawah tanah. Kesimpulan beliau turut disokong dengan penemuan tumulus dan makam yang ditemui berhampiran dengan bakul buah sama. IEASM percaya kebanyakan objek pengebumian di makam berkenaan ditinggalkan oleh para pedagang yang tinggal di kawasan berhampiran.

Goddio percaya kawasan tersebut tertutup untuk tempoh yang lama berikutan mereka tidak menemui mana-mana artifak dari abad keempat SM sebelum ini. Dan ia disimpan dalam ratusan seramik yang diimport dan diletakkan dalam keadaan tersusun. Selain seramik, mereka turut menemui pelbagai artifak gangsa termasuk patung Dewi Osiris, dewi kesuburan mengikut kepercayaan masyarakat Mesir Purba.

Pasukan pengkaji turut menemui bangkai kapal ghali era Ptolemy yang berukuran 25 meter panjang. Menariknya, kapal ini menggunakan reka bentuk kapal sama yang digunakan orang Mesir Purba untuk kapal mereka seperti tapak yang rata bagi memudahkan pelayaran merentasi Delta Nil yang cetek. Tambah Goddio, hanya 3% daripada kota Thonis-Heracleion yang berjaya diekskavasi.

Kini, mereka mahu meneroka lebih banyak kawasan untuk ekskavasi. Ini bagi membolehkan mereka menyusun mana-mana artifak yang ditemui mengikut kronologi era asalnya.

RUJUKAN:

Sahir. (2021). 2,400-Year-Old Fruit Baskets Found Underwater at Thonis-Heracleion, Egypt!. Ancient-Origins.

Sumber gambar: Christoph Gerigk / Franck Goddio /  Hilti Foundation


Sejarah Jalan Sutera Dan Dugaan Yang Dihadapi Para Pengembara

Jalan Sutera tanpa dapat dinafikan merupakan jalan perdagangan jarak-jauh yang paling masyhur dalam era purba. Jalan perdagangan ini menghubungkan Eropah di Barat dengan China di Timur, sekaligus membolehkan berlakunya pertukaran barang, teknologi dan idea antara dua tamadun itu.

Barang yang paling meraih sambutan di sepanjang jalan ini ialah sutera, yang bergerak dari China ke barat. Walaupun para pedagang berpeluang meraih keuntungan besar jika berjaya membawa barang dagangan ke destinasinya, aktiviti ini tidaklah berlalu tanpa menghadapi risiko, lebih-lebih lagi dengan ancaman bahaya yang terdapat di beberapa bahagian laluan ini.

APAKAH ITU JALAN SUTERA?

Jalan Sutera bukanlah satu jalan yang tunggal. Sebaliknya, ia merupakan sebuah rangkaian jalan yang menghubungkan Timur dan Barat. Malah, nama ini hanya diberikan pada era yang lebih kebelakangan, iaitu pada tahun 1877 oleh sejarahwan merangkap ahli geografi Jerman yang bernama Ferdinand von Richthofen.

Jalan Sutera ‘ditubuhkan secara rasmi’ sewaktu Dinasti Han mula menjalinkan hubungan perdagangan dengan Barat, suatu hal yang diperkirakan berlaku pada tahun 130 SM. Jalan rentas daratan ini terus dimanfaatkan sehingga tahun 1453 M, iaitu tahun di mana Empayar Uthmaniyah men4kluki Konstantinopel sekaligus menghentikan perdagangan dengan Barat dan secara efektif menamatkan kefungsian jalan-jalan tersebut.

Di Timur, Jalan Sutera bermula di kota Chang’an (kini Xi’an), iaitu ibu kota Han sebelum ia dipindahkan ke Luoyang pada era Dinasti Han Timur. Para pengembara (pedagang, jemaah agama, utusan, dll) yang berangkat dari kota ini kemudiannya akan mengambil sebuah jalan ke utara yang akan membawa mereka merentasi wilayah-wilayah utara China. Seterusnya, mereka akan menempuh Gurun Gobi yang dianggap sebagai ancaman bahaya paling besar di Jalan Sutera.

RISIKO DI SEPANJANG JALAN SUTERA

Gurun Gobi merupakan gurun yang paling besar di Asia. Ia terbentang di China dan Monggolia moden. Walaupun gurun ini boleh dibahagikan kepada beberapa buah rantau-eko yang berbeza, ia boleh disifatkan secara umum sebagai berpermukaan berbatu lagi padat. Ciri inilah yang membuatkan Gurun Gobi mudah direntasi oleh kafilah-kafilah dagang jika dibandingkan dengan gurun berpermukaan berpasir seperti Gurun Taklamakan.

Sama seperti gurun-gurun lain, Gurun Gobi bersifat gersang dan hal ini merupakan cabaran terbesar yang perlu dihadapi oleh para pengembara yang menempuhnya, khususnya bagi mendapatkan bekalan air yang cukup untuk unta-unta yang dibawa.

Caravanserai-caravanserai ini dibina pada jarak sehari perjalanan antara satu sama lain. Dengan demikian, para pengembara boleh mengelak dari berada terlalu lama di gurun, di mana hal ini akan mendedahkan mereka kepada ser4ngan perompak, iaitu satu lagi risiko yang perlu dihadapi di Jalan Sutera.

Salah satu kesan susulan daripada keadaan ini adalah penubuhan perhentian-perhentian rehat / caravanserai di sepanjang Jalan Sutera. Perhentian-perhentian ini membolehkan para pengembara beristirehat, mendapatkan makanan dan minuman, serta mempersiapkan diri bagi melanjutkan perjalanan. Tempat-tempat ini menjadi pusat pertukaran barang dan idea dalam kalangan mereka yang berhenti di sana.

Sebagai contoh, tatkala Uthmaniyah menguasai Konstantinopel pada tahun 1453, mereka serta-merta menghentikan sebarang perdagangan dengan Barat sekaligus mengakibatkan merudumnya penggunaan Jalan Sutera.

Dalam situasi yang berbeza, ketika Monggol menubuhkan empayar mereka yang melibatkan China dan Asia Tengah, iaitu wilayah di mana Jalan Sutera terbentang, kestabilan politik ditegakkan di rantau ini sekaligus membolehkan aktiviti perdagangan di sepanjang Jalan Sutera mengalami kepesatan.

Sesudah Gurun Gobi selesai ditempuhi, para pengembara akan menyambung perjalanan mereka ke Iran, Turki dan akhirnya, Eropah. Walaupun perjalanan kali ini kurang berbahaya jika dibandingkan dengan Gurun Gobi, ia tidaklah bermaksud tiada sebarang kesukaran yang perlu mereka hadapi. Situasi politik di setiap kawasan ini amat penting dalam menentukan nasib perdagangan mereka.

JALAN SUTERA LAUT

Di samping itu, dikira sesuai juga jika diselitkan di sini perihal Jalan Sutera Laut yang menghubungkan antara China dan Barat melalui Asia Tenggara, India dan Semenanjung Arab. Sama seperti para pedagang yang merentasi Jalan Sutera Darat, mereka yang mengharungi jalan laut ini juga perlu menghadapi ujian alam, terutama badai ribut yang sukar dijangka. Selain itu, risiko bertembung dengan lanun-lanun juga sentiasa hadir, sama halnya seperti perompak di gurun.


Asal-Usul Jedi Dan Stormtrooper Dalam Dunia Sebenar

Ketika George Lucas menentukan jalan cerita untuk filem Star W*rs, melahirkan watak-watak perwira dan penjahatnya, dia memanfaatkan pelbagai unsur teologi, mistik dan mitologi serta pengetahuannya mengenai filem klasik.

Lucas walau bagaimanapun mengakui bahawa plot dan watak dalam filem Jepun 1958 The Hidden Fortress, yang diarahkan oleh Akira Kurosawa dan filem Star Trek pada tahun 1960an menjadi inspirasi utama beliau.

Namun secara keseluruhannya, beliau mendedahkan bahawa Star W*rs sebenarnya diinspirasikan dari sejarah dunia sebenar yang beliau dedahkan samada secara terus atau secara kiasan sedikit demi sedikit. Hinggalah setiap kenyataan berkaitan dengannya boleh dikumpulkan sekaligus.

Dan sesuai dengan tanda identiti Star W*rs yang amat popular dan akan muncul sebagai babak pembukaan filem iaitu “a long time ago in a galaxy far far away”, sejarah dari kehidupan sebenar juga memainkan peranan penting dalam membentuk filem ini.

Sebenarnya, pembuat filem itu adalah seorang peminat sejarah sehingga dia pernah berkolaborasi dalam penerbitan buku pada tahun 2013 iaitu “Star W*rs and History,” yang disunting oleh profesor bidang sejarah Nancy R. Reagin dan Janice Liedl.

Ditulis oleh puluhan sejarawan terkemuka kemudian diolah dan diluluskan oleh Lucas, “Star W*rs and History” telah dibukukan hasil dari penglibatan ramai tokoh yang membantu Lucas menulis kaitan peristiwa bersejarah yang sebenar serta telah lama menjadi inspirasi untuk siri francais sains fiksyen ini, antara yang disenaraikan adalah seperti yang berikut:

WWII : N4ZI JERMAN

Tidak ada yang rahsia lagi mengenai kiasan sejarah ini dalam kisah epik Star W*rs. Lagi pula, baru-baru ini semasa sedang menulis artikel tentang sebuah unit pasukan serbuan yang berkhidmat untuk Parti N*zi, penulis merasa tertanya-tanya mengapa nama mereka sama dengan nama satu pasukan tentera dalam filem Star W*rs.

Pasukan tentera elit yang mengabadikan diri dan khidmat bakti mereka untuk Empayar Galactic itu bukanlah secara kebetulan berkongsi nama yang sama dengan pasukan paramiliter yang berperanan sebagai pasukan pengawal bersenjata untuk Parti N*zi iaitu The Stormtroopers atau dengan nama Jerman nya, Sturmabteilung (Batalion Penyerbu). Benar, tentera Stormtroopers berwarna putih itu diilhamkan dari pasukan Sturmabteilung milik N*zi Jerman.

Bahkan ada satu peristiwa yang hampir serupa iaitu dalam Revenge of The Sith, canselor Palpatine mengarahkan “Great Jedi Purge”, di mana para jedi ditangkap dan dihapuskan beramai-ramai, begitu juga dengan Sturmabteilung yang tangkap dan dihapuskan beramai-ramai oleh H*tler dalam peristiwa “Night of The Long Knives”.

Pakaian seragam pegawai Imperial dan bahkan topi keledar yang dipakai Darth Vader jelas menyerupai pakaian yang dipakai oleh anggota Tentera Jerman dalam P*rang Dunia II, dan kebangkitan Palpatine secara beransur-ansur dari seorang canselor menjadi maharaja mencerminkan kebangkitan politik Adolf Hitl*r yang sama, dari seorang canselor menjadi diktator.

Walau bagaimanapun, Empayar Galactic bukanlah satu-satunya pihak dalam siri mereka yang diilhamkan dari kebangkitan N*zi.

Adegan terakhir dalam filem Star W*rs tahun 1977 di mana Puteri Leia mengurniakan pingat kepada pejuang Rebel, Luke Skywalker dan Han Solo dan para tentera hanya kekal di posisi masing-masing mengawal tunjuk perasaan besar-besaran Parti N*zi di Nuremberg sebenarnya telah dijadikan ilham untuk filem propaganda Leni Riefenstahl tahun 1935, Triumph of the Will.

RICHARD NIXON

Meskipun ada persamaan antara Maharaja Palpatine dengan diktator seperti Hitl*r dan Napoleon Bonaparte, inspirasi terus untuk mencipta watak antagonis jahat itu sebenarnya adalah datang dari presiden Amerika Syarikat.

Menurut J.W. Rinzler dalam “The Making Of Star W*rs : Return Of Jedi,” ketika ditanya apakah Maharaja Palpatine adalah seorang Jedi semasa sidang media pada tahun 1981, Lucas menjawab,

“Tidak, dia adalah seorang ahli politik. Richard M. Nixon adalah namanya. Dia menumbangkan senat dan akhirnya mengambil alih kuasa lalu menjadi seorang Maharaja dan dia benar-benar jahat. Tapi dia berpura-pura sebagai pemimpin yang sangat baik.”

Dalam wawancara tahun 2005 yang diterbitkan di Chicago Tribune, Lucas mengatakan dia pada awalnya menganggap “Star W*rs” sebagai tindak balas berbentuk satira politik terhadap presiden Nixon. Ini menjelaskan ia ada kaitan dengan P*rang Vietnam.

Dan itu adalah zaman di mana Nixon berusaha untuk melepasi penggal kedua, yang membuat Lucas berfikir seperti seorang sejarahwan tentang bagaimana sistem demokrasi berubah menjadi kediktatoran? Kerana demokrasi tidak digulingkan; mereka diberikan.

PER*NG VIETNAM

Per*ng gerila yang dilancarkan oleh Rebel Alliance menentang Empayar Galactic mencerminkan pertemp*ran antara pasukan pemberontak dan kuasa besar global yang kebetulan sedang berlangsung di Vietnam ketika Lucas menulis skrip untuk “Star W*rs”.

Pembuat filem itu, yang pada asalnya dia mengarahkan filem berkaitan Per*ng Vietnam berjudul “Apocalypse Now” pada awal 1970-an sebelum beralih ke Star W*rs, beliau mendedahkan perkara itu semasa siaran radio pada tahun 2004 ketika mempromosikan fiem Return of the Jedi

Perwatakan pemberontak Viet Cong berperanan sebagai inspirasinya untuk mencipta watak para Ewok yang tinggal di hutan dan badan berbulu, tetapi mampu mengalahkan lawan yang megah walaupun mereka hanya menggunakan senjata lama.

EMPAYAR ROM KUNO

Institusi politik Star W*rs seperti Badan Senat, Republik dan Empayar atau nama dan istilah-istilah dengan bunyi pseudo-Latin seperti watak canselor Valorum dan Palpatine merupakan cerminan untuk tamadun Empayar Rom.

Seni bina di planet Naboo menyerupai ciri-ciri binaan buday Rom, dan perlumbaan pod dalam filem The Phantom Menace menyerupai perlumbaan kereta kuda Rom.

Peralihan dari era Republik Galactic demokratik ke Empayar Galactic diktator dalam sepanjang francais filem ini juga jelas mencerminkan situasi ketika zaman Rom dari sebuah Republik menjadi sebuah Empayar bertunjangkan monarki.

KNIGHTS TEMPLAR

Walaupun golongan elit Jedi yang menjaga keamanan dan keadilan di Republik Galactic kelihatan memiliki persamaan dengan para samurai di Jepun atau pendekar Shaolin di China, mereka juga sebenarnya diinspirasikan dari orde tentera monastik abad pertengahan iaitu Knights Templar.

Knights Templar adalah sebuah organisasi militari yang kemudiannya dihargai seperti organisasi kesatria yang lain untuk nilai-nilai kesederhanaan, kesetiaan, dan ‘kesucian’ moral mereka.

Seperti Jedi, mereka mengamalkan gaya hidup sederhana dan miskin secara individu dalam masa yang sama mereka memiliki kuasa dalam institusi tentera yang memerintah sumber-sumber material yang banyak dan bernilai tinggi.

Sebuah dewan “Council Of Elders” yang dianggotai oleh 12 orang dan diketuai oleh seorang mahaguru adalah sistem pentadbiran yang serupa, sistem ini ada dalam kedua-dua sistem Jedi dan Knights Templar, bahkan pakaian Jedi menyerupai jubah putih bertudung yang dipakai oleh biskop pahlawan Kristian.

Sama seperti Great Jedi Purge yang diperintahkan oleh canselor Palpatine dalam Revenge of the Sith, Raja Perancis, Philip IV melenyapkan Knights Templar selepas menangkap ratusan dari mereka pada 13 Oktober 1307, kemudiannya menyeksa dan menghukum m*ti kesemua mereka kerana mengamalkan ajaran sesat.

P*RANG DINGIN

Hubungan yang tegang di antara Amerika Syarikat dan Kesatuan Soviet, dengan ancaman per*ng nuklear yang tersembunyi sebalik tirai konflik, hampir menjadi sejarah ketika Star W*rs pertama kali ditayangkan pada tahun 1977.

Ancaman terhadap dunia yang dibawa oleh senjata nuklear itu diserap ke dalam layar filem sebagai senjata pem*snah besar yang terkuat iaitu Death Star, inilah senjata yang mem*snahkan planet kampung halaman Puteri Leia, iaitu Alderaan, planet berwarna biru yang menyerupai Bumi.

Star W*rs sendiri memasuki dunia sejarah Per*ng Dingin setelah disebut oleh media pada tahun 1980-an sebagai nama panggilan untuk Inisiatif Pertahanan Strategik yang dicadangkan oleh Presiden Ronald Reagan, yang akan menggunakan laser untuk mempertahankan Amerika Syarikat dari sebarang ser*ngan peluru berpandu nuklear.

RUJUKAN:


Apa Sebenarnya Terjadi Di Laut China Selatan?

Sementara negara-negara ASEAN sibuk dengan COVID-19, China mengorak langkah terbaru bagi mengukuhkan penguasaan ke atas LCS.

Pada 6 April, sebuah kapal nelayan Vietnam dikatakan ditenggelamkan oleh kapal Pengawal Pantai China (Chinese Coast Guard / CCG).

Minggu seterusnya, kapal West Capella sewaan Petronas Malaysia pula diganggu oleh kapal hidrografi China bernama Haiyang Dizhi 8 yang diiringi oleh kapal CCG.

Kemudian pada 18 April, China secara rasmi mewujudkan Daerah Xisha & Daerah Nansha di bawah pentadbiran Wilayah Hainan.

Xisha & Nansha adalah nama China bagi Kepulauan Paracel & Kepulauan Spratly, 2 kumpulan pulau & terumbu karang utama di LCS.

Selain China, Vietnam, Filipina, Brunei juga tuntut sebahagian daripada Spratly. Dan tuntutan negara2 ni saling bertindih.

Vietnam tuntut seluruh Paracel (orang Vietnam panggil Hoang Sa) dan sebahagian Spratly (Trường Sa). Vietnam pernah berp3rang dengan China pada tahun 1974 & 1988. Dua2 kalah dan China merampas sebahagian besar Paracel.

Filipina tuntut sebahagian Spratly (Filipina panggil Kalayaan) & Terumbu Scarborough yang dikuasai oleh China.

Malaysia tuntut bahagian Spratly yang berada dalam zon ekonomi ekslusif (explain di bawah). Malaysia kuasai 5 terumbu: Peninjau, Siput, Mantanani, UBi & Layang-Layang.

Pulau Amboyna Cay & Terumbu Barque Canada Reef) dikuasai Vietnam manakala Terumbu Rizal dikuasai Filipina.

Brunei hanya tuntut satu terumbu je di Spratly iaitu Terumbu Semarang Barat Kecil (Louisa Reef). Dan Brunei tidak menguasai mana-mana pulau atau terembu.

So LCS ni siapa punya?

Untuk memahami status LCS, kena bezakan hak milik ke atas kawasan laut & hak milik ke atas tanah (pulau, terumbu).

Untuk menentukan hak milik kawasan laut, kebanyakan negara ikut UN Convention on the Law of the Sea (UNCLOS) tahun 1982.

Bawah UNCLOS, kawasan 12 batu nautika (nm) bersamaan 22km dari garis pangkal (baseline) pantai adalah “territorial sea” negara di mana negara ada hak mutlak atasnya, boleh larang kapal asing masuk.

Manakala 200nm (370km) dari baseline adalah zon ekonomi esklusif negara (EEZ).

Negara ada hak milik eksklusif ke atas sumber di bawah laut dan dasar laut EEZ, tetapi tidak ke atas permukaan air.

200nm tu maksima, tak semestinya negara kena tuntut habis. Negara boleh claim lebih dari 200 nm kalau pelantar benua (continental shelf) negara melebihi 200 nm.

Prinsip ni juga terpakai kepada pulau. Mana2 negara yang menguasai sesebuah pulau juga akan dapat territorial waters & EEZ.

Kalau terumbu, negara hanya boleh dapat territorial waters tapi tidak EEZ.

Ini adalah sempadan laut di LCS kalau ikut prinsip EEZ. Boleh nampak Vietnam & China dah over-claim.

Sebab itu Vietnam & China tuntut pulau2 & terumbu2 di LCS sebab ia akan menambahkan kawasan laut negara.

Malaysia, Brunei & Filipina hanya tuntut pulau & terumbu yang berada dalam lingkungan EEZ negara, patuh undang-undang antarabangsa.

Nak tuntut pulau-pulau & terumbu-terumbu di luar EEZ, Vietnam & China perlu buktikan mereka mempunyai kedaulatan (sovereignty) ke atas apa yang mereka tuntut. Macam dalam kes Batu Puteh, kena tunjuk ada perjanjian yang mengakui kedaulatan mereka.

China sekadar guna alasan sejarah “dari dulu-dulu lagi pulau2 ni dah jadi milik kita” & alasan tersebut telah ditolak oleh Tribunal Timbang Tara LCS pada tahun 2016.

Tapi China peduli apa, malah terus membina pangkalan ketenteraan di pulau2 & terumbu2, membuat latihan ketenteraan & kacau kapal-kapal negara penuntut lain untuk mengukuhkan penguasaannya ke atas LCS.

Kenapa China obses sangat dengan LCS?

Ada yang kata sebab sumber minyak & gas yang ada di dasar laut China, dan juga sumber perikanan.

Tapi faktor yang lebih mendesak ialah geopolitik & keselamatan.

Dalam pemikiran China, pulau-pulau sebelah timurnya (Jepun, Taiwan & Filipina) membentuk satu rantaian pulau (island chain) yang dikenali sebagai First Island Chain. Apabila island chain dikuasai musuh, China berada dalam bahaya.

Hanya dengan menguasai LCS China akan selamat.

Secara teori, negara-negara kecil patut bekerjasama untuk menghalang China membolot seluruh LCS, negara-negara ASEAN kena bersatu.

Tapi bagi negara-negara yang terlibat dalam tuntutan seperti Thailand, Laos & Cambodia, diorang tak suka bincang isu LCS demi memelihara hubungan baik dengan China.

Untuk mempertahankan tuntutannya, Vietnam berbaik-baik dengan US walaupun US pernah menceroboh Vietnam semasa P3rang Vietnam 1964-1973.

Sebab itu apabila China jadi agresif baru-baru ni, US turut kerah kapal p3rangnya untuk deter China dan sebagai isyarat sokongan kepada Vietnam.

Filipina di zaman Aquino mengamalkan dasar pro-US dalam isu LCS, tapi Duterte memilih untuk berbaik-baik dengan China.

Brunei punya tuntutan terhad, dan Brunei pun tak mau bergaduh dengan China sebab bergantung kepada pelaburan China untuk menjayakan Wawasan 2035. Jadi Brunei banyak berdiam diri dalam isu LCS.

Indonesia tak terlibat dengan tuntutan di Paracel atau Spratly, cuma kekadang China langgar masuk kawasan perairan Indonesia sebelah Natuna macam awal tahun ni. Indonesia akan protes demi hak dia, tapi basically tak ambil port isu Laut China Selatan

Apa yang Malaysia patut buat untuk mempertahankan haknya?

Netizen Malaysia kan bijak pandai belaka, cuba fikir apa solusi terbaik kepada Malaysia dalam isu ni.


Hanukkah Festival Cahaya Yahudi

Mulai pada petang 22 Disember hari ini, penganut agama Yahudi akan merayakan perayaan suci mereka iaitu Festival Hanukkah (Chanukkah).

Apakah itu Festival Hanukkah?

Pada setiap tahun mengikut hitungan kalendar Yahudi (Ha-Luah-Ha-Ivri) atau kalendar Luach, dalam sekitar bulan Kislev, umat Yahudi akan menyambut perayaan Hanukkah atau Perayaan Festival Cahaya selama lapan hari lapan malam berturut-turut bermula dari petang 25 Kislev sehingga petang 3 Tevet sahaja (25, 26, 27, 28, 29, 30, 1, 2 dan 3).

Penanggalan kalendar Yahudi juga berbeza jauh dengan penanggalan sistem kalendar Masihi. Seperti bagi mereka bulan ketiga Luach, Kislev berada dalam bulan Disember, bulan keduabelas Masihi.

Di dalam sistem kalendar Yahudi atau Luach, mereka mempunyai 12 bulan juga, iaitu:

Ya, memang nama pelik-pelik sebab ia dari bahasa Babylonia. Nama-nama asal bulan dalam bahasa Hebrew diubah pada zaman jajahan Babylonia lalu ia diaplikasikan dan digunakan oleh umat Yahudi sehingga ke hari ini. Makna-makna bulan tersebut adalah, Tishrei (Beginning), Cheshvan (Eighth), Kislev (Trust atau Security), Tevet (Good), Shevat (Unknown), Adar (Strength), Adar (Tidak maklumat), Nisan (Their flight), Iyar (Healing), Sivan (Bright their covering), Tammuz (Hidden giver of the vine), Av (Father) dan Elul (a vain thing).

Adapun, kalendar ini hanya digunakan untuk tujuan keagamaan dan cuti umum bagi mereka sahaja.

Baik, kita sudah mengenali nama dan susunan bulan-bulan di dalam kalendar Yahudi seperti yang dinyatakan di atas. Jadi, kita akan terus membaca ke bab seterusnya. Sejarah mengenai perayaan Hanukkah dan bagaimana perayaan ini disambut oleh umat Yahudi dalam maklumat yang serba ringkas.

Sejarah Hanukkah boleh dlilihat pada sejarah, iaitu pada episod pertama kejatuhan kerajaan Israel, ketika Raja Nebuchadnezzar II dari Babylonia menawan Jerusalem dan Menorah asli yang disimpan di sinagog (tempat beribadat Yahudi) dirampas dan dibawa ke kota Babylonia. Sehingga ke hari ini, misteri kehilangan Menorah masih belum terungkai. Ada kisah yang menyatakan Menorah disembunyikan oleh para rabbai ketikamana Jerusalem dijarah oleh tentera Babylonia dan ada yang sebaliknya. Pelbagai versi cerita.

Tetapi sejarah yang merujuk kepada peristiwa perayaan Hanukkah boleh dilihat pada kisah popular iaitu pada zaman pemerintahan empayar Selecuid, Raja Antiochus IV Epiphanes menawan Jerusalem pada tahun 175 SM. Dalam kempen penaklukannya ini, Temple Solomon Kedua (sinagog) dihancurkan lalu ia digubah menjadi kuil pemujaan kepada Dewa Zeus. Bangsa Yahudi didiskriminasikan dan segala upacara keagaamaan Yahudi diharamkan. Penindasan seperti ini melahirkan bibit-bibit pemberontakan dari pihak penganut agama Yahudi. Beberapa siri pemberontakan dan serangan berlaku ke atas pentadbiran Raja Antiochus sehinggalah kumpulan pemberontak Yahudi pimpinan Judah berjaya mengambil alih semula kota Jerusalem pada tahun 165 SM. Setelah sinagog Tempel Solomon dibersihkan, maka Menorah (bukan asli) diletakkan kembali ketempatnya menggantikan tugu Zeus. Apabila mereka mahu menyalakan api, para rabbai hanya menjumpai sisa satu bekas minyak sahaja yang mampu membakar Menorah selama sehari. Tetapi keajaiban sebaliknya berlaku, apabila api yang dinyalakan pada Menorah tersebut terbakar dengan jayanya selama lapan hari berturut-turut tanpa terpadam.

Kemenangan ini dikenang sebagai perayaan hari Hanukkah dan nyalaan Menorah sebanyak lapan malam diambil daripada kisah keajaiban tersebut.

MENORAH: LAPAN CABANG KEIMANAN.

Di dalam Festival Cahaya Hanukkah, Menorah adalah simbol suci terpenting bagi mereka. Tiada Menorah, maka tiadalah Hanukkah. Menorah merupakan bekas lilin bercabang sembilan yang sering digunakan dan dimuliakan oleh umat Yahudi. Simbol ini merujuk kepada bab Isaiah (42) ayat 6 yang membawa maksud sebagai ‘a light unto all nations’.

Menorah ini dipasang atau dinyalakan setiap kali tibanya hari perayaan Hanukkah (Festival of Lights) yang mengikut sistem kalendar Yahudi, Luach. Perayaan Hanukkah selalunya bermula pada tanggal 25 bulan Kislev dan berakhir pada 2 atau 3 bulan Tevet. Perayaan ini berlangsung selama lapan hari berturut-turut. Ketika menyambut perayaan ini, penganut Yahudi akan meletakkan setiap lilin pada setiap cabang Menorah, iaitu sebanyak lapan cabang sahaja seiring dinyalakan sebanyak lapan malam, satu malam, satu lilin, sehinggalah kesemua lilin berjaya dinyalakan. Cabang kesembilan yang terletak pada posisi tengah merupakan tempat letaknya lilin istimewa iaitu lilin shamash. Lilin shamash berfungsi sebagai pembakar kepada lilin-lilin yang lain. Selalunya cabang lilin shamash diletakkan atau direkabentuk dalam kedudukan yang lebih tinggi atau rendah.

Pembaca boleh merujuk pada kitab Bible bab Exodus (25) ayat 31 sehingga ayat 40.

Apa sahaja yang dilakukan oleh mereka selama lapan hari lapan malam perayaan ini?

Seperti kesemua perayaan di dunia, yang umumnya tidak akan melepaskan juadah makanan, mereka juga mempunyai hidangan tersendiri. Hidangan pada perayaan Hanukkah selalunya digoreng atau dibakar menggunakan minyak (lebih afhdal minyak zaitun) sempena mengingati peristiwa sejarah bekas minyak di atas. Selain makanan berminyak, mereka juga memakan hidangan berasaskan tenusu. Hidangan manisan yang paling popular bagi Yahudi di benua Eropah adalah Sufganiyot, donat yang berisi jem strawberi.

Selain melantak sampai tak ingat dunia, mereka juga akan bermain permainan klasik seperti gasing kecil, iaitu Drediel. Permainan yang mengandungi empat huruf bahasa Hebrew: Nes, Gadol, Haya dan Sham yang membawa maksud “A Great Miracle Happened There”. Keajaiban yang berlaku semasa penyalaan api lilin lapan hari, lapan malam.

Kalau pada hari Hari Raya Aidilfitri, kanak-kanak akan diberi duit raya dan pada perayaan Tahun Baru Cina ia pula dikenali sebagai Angpau. Tetapi dalam perayaan Hanukkah, ia dikenali sebagai Chanukkah Gelt atau Duit Hanukkah. Duit Hanukkah hanya khusus diberikan kepada kanak-kanak sahaja. Maka kalau jadi orang dewasa Yahudi, peratus untuk menagih dan berharap pakcik-makcik menghulur duit raya adalah 0.001%.

Sehingga ke hari ini, perayaan Hanukkah atau Festival of Lights dirayakan di seluruh dunia mengikut taburan masyarakat Yahudi dan negara yang mengiktiraf perayaan ini sebagai cuti tahunan. Dan disetiap belahan negara, perayaan Hanukkah dirayakan mengikut tradisi dan cara masing-masing, tetapi ‘peraturan’ perayaannya masih tetap tidak dilupakan.

Maka, dengan ini, saya mengakhiri artikel terakhir untuk tahun 2019 dengan ucapan terima kasih.

Sumber rujukan:

1. Hanukkah, History Channel 2009.

2. Hebcal (Hebrew Calendar Converter).

– TAMAT –


Pintu Tertua Britain Dibalut Kulit Manusia?

Semua orang tahu bahawa England mempunyai sejarah yang sangat gelap barangkali kucing pun boleh sesat. Bangkit jatuh seorang raja kadangkala menyebabkan pertumpahan darah.

Hubungan luar sempadan pun boleh tahan gila. England pernah berdepan dengan bala William Wallace daripada Scotland. Kalau bukan angkara pengkhianatan John de Menteith, barangkali Wallace takkan mati dalam keadaan menyiksa dan mengaibkan.

Entah bagaimana sejarah gelap gelita sebegini melahirkan sebuah negara yang indah belaka.

Dalam perkarangan bandar raya London, ada sebuah gereja sangat penting… iaitu Gereja Kuliah Saint Peter di Westminster. Oleh kerana terlalu panjang, nama gereja ini diringkaskan menjadi Biara Westminster.

Ada beza antara biara dan gereja. Gereja adalah sebuah rumah ibadat agama Kristian, manakala biara pula berfungsi sebagai pejabat untuk paderi.

Biara Westminster dulu ringkas saja, bagaikan sebuah gereja kecil yang diasaskan Raja Edgar pada tahun 960. Ia kekal bertapak di London sampai 1042, apabila Edward dimasyhurkan sebagai Raja England.

Secara berperingkat, Biara Westminster diberi sentuhan baharu dan siap melalui proses penahbisan pada 28 Disember 1065, seminggu sebelum kemangkatan Edward (Barratt, 2012).

Sekitar abad ke-13, Henry III pula memberi sentuhan baharu kepada Biara Westminster. Baginda tidak begitu berkenan dengan seni bina Romani. Jadi baginda membiayai usaha pengubah suaian untuk mengikut seni bina Goth.

Walaupun seni bina diubah begitu ketara, ada satu benda dalam Biara Westminster dikekalkan Henry III (dan raja-raja seterusnya). Benda tersebut adalah sebuah pintu yang sebenarnya dipasang semasa Edward bertakhta.

Pintu tersebut membuka jalan ke ruangan depan Biara Westminster daripada dulu sampai sekarang, disahkan pintu paling tua di United Kingdom (AJ, 2005). Yang paling menghairankan, pintu ini tidak diperbuat daripada batu atau besi. Sebaliknya, ia menggunakan bahan kayu yang masih tahan hingga hari ini kerana barangkali satu rahsia di luar jangkaan sesiapa.

Lagenda menyatakan bahawa pintu ini sebenarnya dibalut dengan kulit manusia (Biddle & Badham, 2000). Tidak pasti siapa yang dimangsakan untuk menjaga kualiti pintu ini. Tidak pasti juga jika mangsa disiat semasa hidup atau selepas mati.

Namanya sudah tenggelam dalam timbunan masa, yang hanya mengenang bangsanya sebagai anak Denmark. Itu pun dikenang secara tekaan sahaja. Semakin lama, tekaan ini menjadi lagenda yang tidak dapat dibenamkan. Biara Westminster perlu menelan kepahitan dalam menghadapi dakwaan yang mungkin suatu fitnah pun.

Tetapi daripada pihak Biara Westminster, pintu ini tidak dibalut dengan kulit manusia. Itu hanya mitos. Kerana kulit digunakan adalah daripada seekor lembu (BBC, 2005). Dan pintu ini dijaga dengan baik kerana sentiasa berada di dalam, tidak pernah terdedah pada panas, hujan, ribut atau salji. Dan ia juga sentiasa digunakan, dengan penjagaan amat rapi terutamanya semasa penyelenggaraan engsel atau tombol.

Mereka berpendapat bahawa lagenda ini timbul daripada peringatan palsu. Seorang lelaki didapati membuat dosa dalam biara. Jadi kulitnya disiat keluar dan dipaku pada pintu sebagai tanda peringatan kepada sesiapa yang berniat untuk menghina kesucian biara. Itu sahaja. Masalahnya, penjelasan ini mencurahkan minyak pada api.

Dengan sejarah England yang begitu gelap, takkan mungkin orang berasa pelik. Malah lagilah orang ingin tahu jika betul-betul direka. Sementara pintu tempat lain lekang dalam masa 30 tahun, takkan pula pintu ini boleh tahan hampir 1,000 tahun?

Diulangi semula: pintu ini disahkan paling tua di United Kingdom. Memang usianya sangat lama. Tetapi, ia bukan pintu tertua dunia. Jadi pintu mana yang paling tua di dunia? Tunggu artikel lain!

RUJUKAN:

AJ. (2005, Ogos 5). Oldest functioning door in Britain discovered.

Barratt, N. (2012). Greater London: The Story of the Suburbs. Random House.

BBC. (2005, Ogos 3). Abbey oak door ‘Britain’s oldest’.

Biddle, M., & Badham, S. (2000). King Arthur’s Round Table: An Archaeological Investigation. Boydell & Brewer. Halaman 407.


ACAB: Band Bawah Tanah Paling Gemilang

Nothing to win,
Nothing to gain,
Everyday same all story again,
Nothing change,
We are trapped in their own game.

ACAB boleh dikatakan antara band paling sukses dalam arena muzik bawah tanah negara. Walaupun ACAB tidak pernah mengangkat muzik mereka ke arus perdana tetapi ianya sudah cukup membuatkan band tersebut sangat dikenali. Boleh dikatakan suatu ketika dahulu, sesiapa yang mahu belajar main gitar, pastikan lagu dari ACAB akan jadi pilihan awal. Lebih mengujakan lagi kebanyakkan lagu ACAB boleh diterima oleh mat rock kapak. Persoalannya sekarang bagaimana ACAB boleh tercipta?

Sebenarnya asas ACAB telah dimulakan oleh Megat Hafiz dan Edy J Herwan sejak mereka bermain dalam band Sex and Violence. Ketika itu mereka hanya tubuhkan banda hanya semata-mata untuk berseronok bermain muzik. Disebabkan mereka berdua tekad untuk lebih serius dalam muzik, maka terhasil kumpulan ACAB pada tahun 1994.

Mereka berdua telah menjemput masuk Anas, Sham dan juga Black untuk melengkapkan lagi line up ACAB. Salah satu tujuan penubuhan ACAB ketika itu adalah untuk memperkenalkan kepada rakyat Malaysia genre muzik oi yang belum pernah dimainkan oleh mana-mana band sekalipun. Pada tahun 1995 ACAB telah mengeluarkan demo bertajuk ACAB bagi menandakan kehadiran mereka dalam industri muzik Malaysia. Demo ini terjual sekitar 500 unit walaupun promosi kurang dilakukan. Antara kejayaan demo ini adalah lagu-lagunya telah dijadikan sebagai cap mohor bagi pergerakan skinhead negara.

Lantaran daripada kejayaan kecil ini, ACAB telah melancar EP Unite & Fight setahun selepas itu. Malangnya ketika proses rakaman sedang berlangsung, Anas dan Black telah menarik diri. Hal itu tidak memberi kesan yang ketara kepada ACAB kerana berjaya juga menyiapkan EP tersebut dengan bantuan anggota baru iaitu Zul. EP ini telah terjual sebanyak 2000 unit dan dipasarkan ke luar negara.

Tahun 1997 menyaksikan Zul pula menarik diri lantas membuatkan hanya tinggal Megat dan Edy sebagai anggota ACAB. Ianya tidak menjadi masalah apabila Edy telah mengambil alih posisi drum. Manakala Megat pula menjadi pemain gitar dan vokalis. Disebalik penarikan diri beberapa ahli kumpulan, ACAB masih lagi mampu menghasilkan album yang mantap melalui Eastern Oi yang berjaya terjual sebanyak 10,000 unit dalam masa singkat.

Disebalik kejayaan ini, terdapat berita yang mendukacitakan iaitu Edy J Herwan telah mengambil keputusan untuk mengundurkan diri daripada ACAB. Situasi ini menyebabkan hanya Megat seorang sahaja yang tinggal sebagai ahli ACAB dan beliau tetap teruskan perjuangan walaupun dilanda sedikit kesedihan. Semua ini dapat dilihat melalui lagu Rintangan Hidup Dunia yang dirakamkan dalam album Tribute To Rusty Blade.

Memasuki tahun 2001, Sham dan Edy kembali ke pangkuan ACAB lantas membuatkan album kedua mereka iaitu Skinhead 4 Life terzahir.. Dalam album tersebut, lagu Skinhead For Life dan Skinhead Selamanya menjadi antara yang paling banyak menjadi siulan peminat. Ajaibnya album ini adalah ianya berjaya dijual sebanyak 4000 unit dalam masa sebulan sahaja.

Selepas itu, ACAB tidak menoleh ke belakang lagi dengan hasrat untuk menghasilkan album berbahasa Melayu pertama mereka iaitu Orang Timur. Album ini sebenarnya lebih kepada tribute kepada SYJ kerana hanya mengandungi dua sahaja lagu daripada ACAB. Buat pengetahuan anda semua, SYJ boleh dikatakan sebagai antara influence utama ACAB dalam penulisan lirik dan penghasilan lagu.

Kita semua tahu ketika era Battle of Band, SYJ merupakan band yang agak “liar”. Penampilan SYJ boleh dikatakan agak ganas dan lagu mereka juga banyak bercerita mengenai keadaan semasa negara melalui lagu Orang Timur, Syurga Di Hujung Jarum serta Hati Syaitan. Mungkin dari situ ACAB mendapat ilham daripada SYJ.

Kebanyakkan lagu ACAB juga menceritakan mengenai hal-hal semasa yang terjadi di Malaysia serta perjuangan golongan pekerja (B40). Manakala muzik ACAB bukanlah pure oi seperti kebanyakkan band oi di barat. Boleh dikatakan ACAB telah mengadunkan oi dan heavymetal/rock kapak sebagai cap mohor mereka. Melalui album Orang Timur, peminat rock kapak terus mampu menghadam muzik dan lirim yang dibawa oleh ACAB.

Dua tahun selepas itu barulah ACAB mengeluarkan album berbahasa Melayu ciptaan mereka sepenuhnya yang bertajuk Bangun. Album ini boleh dikatakan sebagai yang terakhir sebelum ACAB berhibernasi begitu panjang.

ACAB membuat kejutan apabila muncul kembali dengan imej baru iaitu THE ACAB bersama anggota baru iaitu Megat, Edy, Irfan dan Mono. Kumpukan baru ini mengangkat rock indie sebagai genre utama mereka dan berhasrat untuk meluaskan empayar ke arena arus perdana. Sayangkan kumpulan ini kurang mendapat perhatian peminat walaupun telah mengeluarkan album This is The ACAB. Mungkin semuanya berpunca daripada perubahan genre muzik yang kurang digemari oleh peminat. Selepas itu The ACAB terus terkubur untuk selama-lamanya.

Hari ini ACAB kembali daripada lena yang panjang dan pada 2020 lalu, ACAB telah mengeluarkan album Demonstration ’95 Revisited dengan satu lagu baru. Baru-baru ini telah berlangsung gig Bangun Orang Timur oleh ACAB dan mendapat sambutan yang sangat menggalakkan. Di masa hadapan, mungkin ACAB boleh mengadakan konsert sebagai mana Butterfinggers pada 2019.

Kehadiran ACAB telah meninggalkan impak yang cukup dalam buat arena muzik bawah tanah negara. Malah kumpulan ini juga digelar sebagai The Godfather of Skinhead/Oi. Kehadiran ACAB telah membangkitkan beberapa kumpulan yang bermain muzik oi iaitu The Official dan The Suspect Aka. Jadi lagu ACAB manakah yang sedang menari-mari di halwa pendengaran anda?

RUJUKAN:

Bunga Nuing Channel. (2020, Mac 7). Penubuhan (A.C.A.B) skinhead. [Fail video]. Dipetik daripada https://www.youtube.com/watch?v=HwgM3D59htc

Gegar. (2021, April 9). Begitu Begini DJ Nazz bersama A.C.A.B. [Fail video]. Dipetik daripada https://www.youtube.com/watch?v=eRC3MfaUNXQ&t=149s

Music Addicted Malaysia. (2020, Ogos 16). Skinhead, ACAB dan jiwa rock melayu. [Facebook update]. Dipetik daripada https://www.facebook.com/MusicAddictsMalaysia/posts/364490571618009


Sambutan 10 Tahun Filem Dark Knight

Pada 10 tahun yang lepas, (18 Julai 2018), dunia telah diperkenalkan dengan sebuah filem agung yang dianggap sebagai filem yang merubah corak filem adaptasi komik sebelumnya, iaitu daripada watak-watak komik yang lebih kepada kebudak-budakan/ keanak-anakan (cartoonish) membawa kepada genre watak yang lebih berat dan hitam (darker and heavier genre). Filem ini mendapat penilaian 9 daripada 10 bintang dalam IMDb, satu laman sesawang dalam talian di mana filem ini turut mendapat pujian melambung daripada peminat dengan kebanyakan peminat memuji filem ini dari pelbagai sudut.

Filem yang penulis maksudkan adalah filem The Dark Knight (2008) arahan Christopher Nolan yang merupakan sequel kepada filem Batman Begins (2005), hasil karya pengarah yang sama. Trilogi filem ini kemudiannya diangkat sebagai antara trilogi filem paling mantap oleh pengguna IMDB, di mana mereka meletakkan trilogi Dark Knight sebagai contoh trilogi The Godfather untuk zaman ini (This generations’ “The Godfather Trilogy”).

Permulaan Yang Kacau (A Chaotic Start)

Tidak perlu menunggu lama sebenarnya untuk melihat kehebatan filem ini. Pada babak awal filem ini sendiri muncul elemen kejutan yang pastinya membuat penonton berasa seperti “Apakah?” ataupun “Biar betul?”. Babak awal filem ini dimulakan dengan babak rompakan oleh sekumpulan perompak yang terpecah kepada beberapa kumpulan kecil. Ada perompak yang pergi ke atas bangunan untuk menutup penggera kecemasan, ada yang berada di dalam bank sebagai persediaan untuk merompak, dan ada yang berada di dalam bas, sebagai persediaan melarikan diri. Agak menarik apabila sekumpulan perompak akhirnya menjadi seorang perompak, dan dari sini, kita mampu melihat keganasan dan kebijaksanaan sisi Joker, ejen kekacauan mutlak di dalam filem ini.

Bertitik tolak daripada Batman Begins, penonton telah didedahkan dengan korupsi serta kekacauan yang sememangnya berlaku di bandar Gotham. Menjadi seorang “penjaga” bandar Gotham, Batman diberikan satu tanda apabila bandar Gotham memerlukan bantuannya, yang dikenali sebagai bat-signal. Di akhir filem ini juga, bat-signal menjadi satu simbolik apabila James Gordon terpaksa memecahkan signal tersebut sebagai petanda bahawa Batman tidak lagi diterima di bandar Gotham.

Babak adiwira Batman kemudiannya diteruskan, dengan Batman kemudiannya mematahkan perniagaan dadah sintetik Scarecrow (yang merupakan salah seorang penjahat di dalam Batman Universe). Kebanyakan aksi-aksi pertarungan adalah aksi yang lebih kurang sama jika dibandingkan dengan aksi pertarungan dari filem sebelumnya, dengan sedikit kejutan seperti gigitan anjing mampu menembusi sut Batman.
Wira Memerlukan Teman (Hero Need Friends)

Di dalam filem Batman Begins, penonton diperkenalkan dengan watak James Gordon sebagai seorang polis biasa berpangkat Sarjan yang merupakan antara watak ‘suci’ di dalam filem ini. Hasil daripada bantuan Batman, Gordon kemudiannya dinaikkan pangkat ke jawatan Leftenan dan terus berusaha untuk memberkas penjenayah. Meskipun begitu, kebanyakan penjahat yang ditangkap tidak mampu dibawa ke muka pengadilan secara saksama, selagi mana tiada pihak yang mahu mendakwa penyangak-penyangak ini di mahkamah.

Dari situ muncul satu lagi watak, Harvey Dent, yang merupakan seorang peguam (district attorney) yang berani untuk mendakwa Salvatore Maroni, salah seorang ketua keluarga penjenayah bagi keluarga Falcone di mahkamah. Situasi di mahkamah juga menunjukkan betapa rosaknya sistem perundangan Gotham, dengan cubaan untuk menembak Dent ketika sidang sedang berlangsung dan Maroni sendiri bebas tidak ditangkap.

Mengambil tema Dark Knight, Harvey Dent di dalam filem ini dianggap sebagai White Knight oleh Gordon. Dikala Batman mampu menangkap penjahat, sistem yang sedia ada perlu dibersihkan supaya penjahat-penjahat tersebut mampu diadili dengan saksama, dan disitulah tugas Harvey Dent berlangsung, sebagai adiwira putih yang mampu membicarakan pesalah mengikut prosedur keadilan yang sewjarnya. Dari sini kita dapat lihat dinamik kepada watak perundangan yang ingin dibawa oleh Nolan, yang terdiri daripada orang yang bertarung dengan penjenayah (Batman/ Bruce Wayne), orang yang memberkas penjenayah (Lt. Gordon) serta orang yang bertindak menghukum penjenayah (Harvey Dent).

Walaupun Dent boleh diangkat sebagai wira, namun berlaku konflik antara wira-wira kita tadi. Konflik yang dimaksudkan adalah konflik percintaan, di mana Harvey Dent merupakan kekasih kepada Rachel Dawes, yang juga merupakan bekas kekasih Batman. Bruce Wayne yang asalnya cemburu kepada Harvey Dent dan kurang yakin terhadap kejujuran Dent, mengubah fikirannya pada satu makan malam bersama apabila Dent menyatakan sokongan penuh beliau terhadap Batman.

Aura Keganasan Joker (The Joker’s Teror)

Tak perlu rasanya penulis ulas dengan panjang keberhasilan watak Joker lakonan Heath Ledger dalam filem ini. Sebelum Ledger, watak Joker telah terlebih dulu dibawa oleh pelakon lagenda Jack Nicholson pada tahun 1989 di dalam filem Batman versi Tim Burton. Sebelum membawa watak Joker, Ledger dianggap sebagai calon yang tidak mempunyai kelayakan kerana kebanyakan filem yang Ledger lakonkan adalah berunsurkan drama dan cinta seperti Casanova (2005) dan 10 Things I Hate About You (1999). Aktor yang membawa watak Alfred, Sir Michael Caine sendiri apabila diberitahu oleh Nolan bahawa watak penjahat dalam filem terbaru ini adalah Joker, berseloroh dengan mengatakan “Oh, Jack Nicholson, who’s going to top that?”. Ternyata setelah The Dark Knight, penanda aras kepada watak Joker telah dinaikkan sendiri oleh Ledger.

Dalam percubaan beliau untuk membawa watak Joker, Heath Ledger dilaporkan telah diberi kebebasan oleh Christopher Nolan untuk mencari rujukan beliau sendiri. Seketika mereka berjumpa semula dalam mesyuarat, Ledger membawakan rujukan daripada watak Alex dari cerita A Clockwork Orange (1971), yang membuatkan Nolan terperanjat kerana mereka mempunyai idea yang serupa terhadap ciri perwatakan Joker tersebut.

Menurut Nolan dalam satu temuramah bersama Empire Online, “Kami banyak berbincang tentang Alex dari filem A Clockwork Orange, orang yang mempunyai perwatakan seperti itu. Saya melihat ke dalam matanya, dan kelihatan… Dia boleh buat sesuatu di sini. Dia inginkan sesuatu dan dia akan melakukan sesuatu. Dan itu adalah tanpa skrip! … tetapi saya amat percaya bahawa dia akan meletakkan sepenuhnya untuk persembahannya (sebagai Joker) dan melakukan sesuatu yang amat menakjubkan.

Meneruskan perjalanan cerita The Dark Knight, penonton mula didedahkan dengan permasalahan-permasalahan yang dihadapi oleh kumpulan perompak dan penyangak di Bandar Gotham. Kemunculan Batman, beserta kebangkitan pasukan keadilan yang diketuai oleh Gordon dan Harvey Dent menyebabkan mereka terpaksa mencari alternatif lain untuk menyembunyikan wang-wang haram yang mereka curi. Dari situ kemudian plot berkembang ke Hong Kong, di mana wang mereka disembunyikan atas dasar bidang kuasa Harvey yang tidak sampai ke sana.

Joker sebenarnya memberikan satu alternatif lain kepada kumpulan tersebut. Babak sewaktu Joker masuk ketika kepala perompak semua sedang bersidang, pastinya terngiang-ngiang dalam minda penonton, disebabkan oleh elemen suspens yang dibawa oleh Joker itu sendiri.

“How about a magic trick? I am going to make this pencil disappear.”

(Seorang konco menghampiri Joker, dan Joker menghentak kepala konco tersebut tembus ke dalam pensil.)

“Tadaaa. It’s gone.”

“What’s your proposal?”

“It’s simple. We, uh… kill, the Batman.”

“If it’s so simple, why haven’t you done it already?”

“If you’re good at something, never do it for free.”

Filem tersebut kemudiannya terus berkembang dengan dinamik permusuhan Joker dan Batman menjadi semakin menarik. Joker kemudian mengugut seluruh Gotham bahawa Batman perlu mendedahkan identitinya, jika tidak setiap hari akan berlaku pembunuhan orang awam yang tak bersalah. Harvey Dent kemudian mengambil tempat Batman dengan mengisytiharkam bahawa dia adalah Batman, dan plot filem ini menjadi semakin kompleks apabila Dent yang hendak dibawa untuk ditahan kemudiannya diculik oleh kumpulan Joker. Namun pastinya ultimatum paling tinggi dalam filem ini terjadi apabila Harvey Dent, watak sang wira “White Knight”, kemudiannya berubah menjadi watak antagonist ‘Two-Face’ setelah kematian Rachel.

Dengan azam untuk membalas dendam, Harvey ‘Two-Face’ Dent kemudiannya bersekongkol dengan Joker, membunuh orang yang dia rasa terlibat dengan kematian Rachel, bergantung kepada balingan duit syilingnya dan nasib. Pada penghujung filem ini, Joker tewas menentang Batman, namun persoalan kepada keperluan Gordon untuk menjaga nama baik Harvey menjadi persoalan yang kemudiannya dikupas oleh Nolan di dalam sekuel filem seterusnya, Dark Knight Rises (2012).

Kematian Heath Ledger

Sebagai persiapan untuk wataknya, Heath Ledger telahpun bersembunyi di dalam bilik hotelnya selama enam minggu. Sewaktu berada dalam proses persiapan, Ledger menyelidik serta mendalami psikologi watak yang akan dia bawa dengan membangunkan suara dan ketawa sadis (sadistic-sound laugh). Nolan sendiri memberi kebebasan kepada Ledger untuk membuat pengambaran babak sewaktu wartawan Mike Engel membaca kenyataan Joker. Menurut Sir Michael Caine sendiri, dia belum pernah berjumpa dengan watak Joker yang dibawa oleh Ledger sebelum filem tersebut, dan sewaktu penggambaran berlangsung, ketibaan Ledger membuatkan Caine berasa amat takut dan terlupa skrip beliau sendiri.

Kematian mengejut Ledger akibat keracunan ubatan pada Januari 2008 menyebabkan timbul spekulasi seperti kematian Ledger akibat daripada bebanan membawa watak Joker yang amat berat. Sejurus setelah kematian Ledger disahkan, Warner Brother mengeluarkan kenyataan mengesahkan bahawa filem The Dark Knight adalah filem terakhir yang dilakonkan oleh Ledger. Keluarga Ledger bertegas bahawa sebab kematian Ledger bukanlah disebabkan oleh depresi, sebaliknya Ledger diketahui oleh keluarganya sebagai penghidap insomnia dan menggunakan ubat tidur sepanjang hidupnya. Dia juga sering mencampur adukkan ubat tidurnya dengan ubatan yang lain, yang ternyata membawa kebinasaan pada malam kematiannya.

Sebagai penutup, penulis percaya bahawa The Dark Knight membawa dimensi baharu terhadap adaptasi adiwira yang selama ini dikaitkan dengan genre kekeluargaan serta keanak-anakan. Legasi trilogi The Dark Knight pastinya akan kekal menjadi legasi terakhir Heath Ledger, yang akan terus diingati oleh peminat beliau. “Because he’s the hero Gotham deserves, but not the one it needs right now.”

Rujukan dan sumber-

Filem asal – The Dark Knight, Christopher Nolan, (2008). Warner Brothers.

IMDb (The Dark Knight) – https://www.imdb.com/title/tt0468569/trivia?ref_=tt_trv_trv

The Making of Heath Ledger’s Joker – https://www.empireonline.com/movies/features/heath-ledger-joker/

Empire Top 100 Greatest Movies – https://www.empireonline.com/movies/features/best-movies/

The Dark Knight Review – https://www.empireonline.com/movies/dark-knight/review/


Kisah Sahabat Rasulullah S.A.W Yang Mempunyai Wajah Yang Hodoh

Seringkali kita mendengar pelbagai kisah mengenai sahabat-sahabat Rasulullah SAW yang mempunyai karakter yang berbeza. Umar al-Khattab digambarkan sebagai seorang lelaki yang tegas dan berani, Abu Bakar R.A  pula dikenali sebagai seorang yang setia dan lembut, Uthman Affan terkenal kerana sifat pemurahnya yang melebihi mana-mana makhluk lain dan Abu Hurairah pula digelar sebagai ‘Bapa Kucing’ kerana sifat penyayangnya terhadap haiwan tersebut.

Tetapi kisah mengenai sahabat Rasulullah SAW yang digambarkan sebagai seorang lelaki yang sangat hodoh ini sering tidak diketahui ramai. Julaybib merupakan seorang lelaki Ansar yang tinggal di Madinah. Namanya berasal daripada perkataan ‘Jalbab’ yang bermaksud tubuh badan yang kecil. Beliau merupakan seorang lelaki yang sangat miskin dan cacat. Tubuh badannya kecil dan bongkok. Dan yang paling menyedihkan, Julaybib langsung tidak pernah mengenali ahli keluarganya sendiri, termasuklah ibu bapanya. Pada zaman Arab dahulu, puak dan keluarga merupakan segala-galanya. Mereka yang hidup tanpa mengenali puak dan keluarga mereka akan hidup bersendirian tanpa sebarang perlindungan.

Disebabkan keadaan dirinya yang kecil dan hodoh, Julaybib sering mendampingi kaum wanita. Ini adalah kerana kaum lelaki seringkali bertindak kasar dan kejam terhadapnya. Sifat kaum wanita yang secara lazimnya lebih lembut dan sensitif menjadikan Julaybib berasa lebih selamat untuk mendampingi mereka.

Rasulullah SAW merupakan seorang yang sangat sensitif terhadap perasaan individu sekelilingnya. Pada suatu hari, Rasulullah SAW berkunjung ke sebuah rumah keluarga Ansar di Madinah. Keluarga tersebut dikenali ramai kerana mereka mempunyai seorang anak perempuan yang sangat cantik dan solehah. Dikatakan bahawa tiada mana-mana wanita lain di Madinah yang mampu menandingi kecantikan anak perempuan mereka.Tuan rumah tersebut memberikan layanan yang sangat baik terhadap Rasulullah SAW dan menjemput baginda ke dalam rumahnya dengan tangan yang terbuka.

Rasulullah SAW kemudiannya berkata kepada lelaki tersebut, “Aku ingin mengahwinkan anak perempuanmu.” Lelaki itu sangat gembira apabila mendengar berita tersebut dan berkata, “Wahai Rasul Allah! Berita ini akan menjadi penyejuk mata buat keluarga kami!”

Nabi Muhammad SAW kemudiannya berkata, “Aku tidak menginginkan anak perempuanmu buat diriku sendiri. Aku ingin mengahwinkannya dengan Julaybib.”

Raut wajah lelaki tersebut terus berubah dan beliau sangat terkejut. Bagi tidak melukakan hati Rasulullah SAW, lelaki tersebut meminta kebenaran untuk berbincang bersama isterinya mengenai perkara tersebut.

Apabila berita tersebut sampai ke telinga isterinya, isterinya sangat gembira pada awalnya kerana beliau menyangka bahawa Rasulullah SAW ingin melamar anak perempuannya buat dirinya sendiri. Namun begitu, setelah beliau mengetahui bahawa Rasulullah SAW ingin menjodohkan anak perempuannya dengan Julaybib, beliau menjadi sangat marah dan menjerit, “Julaybib? Demi nyawa Allah kita tidak akan mengahwinkan anak kita dengannya!”

Ketika lelaki tersebut sedang berada di dalam perjalanan untuk menuju ke Rasulullah SAW, anak perempuannya bertanya kepada ibubapanya mengenai perkara yang dibincangkan mereka. Setelah ibunya mengkhabarkan berita mengenai cadangan Rasulullah SAW untuk menjodohkannya dengan Julaybib, wanita tersebut berkata pada ibunya, “Adakah ibu mahu menolak cadangan yang dikemukakan oleh utusan Allah? Hantarlah daku kepadanya, sesungguhnya dia tidak akan membawa kerosakan kepadaku.”

Selepas Rasulullah SAW mendengar keputusan wanita tersebut, Rasulullah SAW berdoa kepada Allah SWT, “Ya Allah, limpahkanlah kebaikan untuknya, hindarkanlah hidupnya dari kesusahan dan kesengsaraan.”

Julaybib dan isterinya melayari bahtera rumahtangga mereka dengan penuh bahagia. Mereka berdua berlaku sangat baik terhadap satu sama lain dan saling menghormati.

Namun begitu, Julaybib telah mengambil keputusan untuk menyertai Rasulullah SAW di dalam sebuah ekspedisi dan di dalam perjalanan mereka, mereka telah diserang oleh sekumpulan musyrikin. Apabila pertempuran tersebut berakhir, Rasulullah SAW bertanya kepada para sahabat-sahabat baginda, “Adakah kamu kehilangan sesiapa?” Sahabat-sahabat Rasulullah memberikan nama-nama ahli keluarga serta sahabat terdekat mereka.

Rasulullah SAW kemudiannya berkata, “Sesungguhnya aku kehilangan Julaybib. Carikan beliau untukku.” Disebabkan Julaybib tidak mempunyai keluarga dan sahabat rapat, kehilangannya tidak disedari oleh orang ramai.

Setelah selesai mencari, mereka telah temui mayat Julaybib yang terbaring di tanah. Dan terdapat juga tujuh mayat kaum musyrikin yang mengelilingi tubuh badan Julaybib, menandakan bahawa Julaybib telah membunuh mereka sebelum beliau sendiri telah terbunuh sewaktu pertarungan tersebut.

Rasulullah SAW berdiri di hadapan tubuh badan Julaybib dan berkata, “Julaybib telah membunuh tujuh musyrikin dan beliau pula terbunuh? Sesungguhnya lelaki ini merupakan sebahagian daripada diriku dan aku juga merupakan sebahagian daripada dirinya. ”Rasulullah menyebut ayat ini sebanyak tiga kali.

Rasulullah SAW mengangkat tubuh badan Julaybib di dalam pangkuan baginda dan baginda sendiri menggali serta mengkuburkan lelaki mulia itu.

Di saat manusia lain menghina dan menyisihkan Julaybib, Rasulullah SAW telah menunjukkan kasih sayang dan ihsan kepada beliau. Buat pertama kali di dalam kehidupannya, Rasulullah SAW menjadi individu pertama yang menunjukkan rasa hormat serta ihsan kepada Julaybib. Dan di saat Julaybib hilang harapan akan ada wanita yang akan mencintainya dan melayannya dengan rasa hormat dan baik,

Allah SWT pertemukan beliau dengan isterinya yang cantik serta berakhlak mulia. Sehingga kini, masih tiada rekod mahupun hadith yang mencatatkan nama wanita solehah yang telah mengahwini Julaybib. Perkara ini adalah amat menyedihkan kerana beliau merupakan contoh terbaik akan akhlak sebenar wanita solehah.

Kisah Julaybib memberi harapan kepada mereka yang sering rasa tersisih di dalam masyarakat, bahawa setiap individu mampu menjadi penting dan mampu membawa perubahan, selagi mereka bertaqwa kepada Allah SWT.

Oleh itu, wajarlah untuk kita semua mencontohi akhlak mulia Rasulullah SAW. Tunjukkanlah ihsan kepada mereka yang memerlukannya dan janganlah kita menghina manusia lain yang serba kekurangan berbanding diri kita sendiri. Salam selawat dan sejahtera buat baginda Rasulullah SAW.

RUJUKAN :


Kutipan Dah RM23 Juta, Kenapa Filem Mat Kilau Baru Balik Modal?

Dalam tempoh seminggu, filem Mat Kilau: Kebangkitan Pahlawan terus membuat kutipan tinggi di pawagam. Difahamkan, kutipan pecah panggungnya (box office) sudah mencecah RM18 juta sekaligus mengalahkan filem Barat paling popular tahun 2022, Top Gun: Maverick. Di sebalik populariti filem Melayu ini dalam kalangan rakyat Malaysia, hakikatnya ia masih belum balik modal.

Mengarutlah! Takkanlah dengan kutipan tinggi sebegitu rupa, itu masih dianggap masih belum pulang modal? Tetapi ia bukan omong kosong. Dan rungutan sebegini mengingatkan kita kepada satu lagi filem paling laris di Malaysia pada 2018, Hantu Kak Limah.

Hantu Kak Limah yang mendapat sentuhan Mamat Khalid berjaya meraih kutipan sebanyak RM38 juta di pawagam. Ia merupakan satu pencapaian membanggakan buat krew produksi dan para pelakon seperti Datuk Awie, Zul Ariffin, Uqasha Senrose dan Kak Limah sendiri iaitu Delimawati.

Tetapi tidak lama selepas itu, timbul rasa tidak puas hati krew dan pelakon filem terhadap penerbit Astro Shaw dan Infinitus Gold itu. Mereka mendakwa pihak penerbit telah memberi bonus yang terlalu sedikit kepada semua pihak yang terlibat. Bagi mereka, dengan pemberian bonus sebegitu rupa, ia seolah-olah memperlekeh usaha keras semua pihak yang menjayakan penggambaran filem berkenaan.

Salah seorang yang paling terasa sudah pastinya Datuk Awie. Beliau yang memegang peranan Husin dari Zombi Kampung Pisang hingga Hantu Kak Limah merasakan dirinya tertipu dengan pemberian bonus ‘kacang’ itu. Malah, vokalis kumpulan Wings itu sudah membayangkan filem tersebut sebagai filem terakhir Kampung Pisang yang menampilkan watak Husin semasa ditemubual pada akhir tahun 2018.

Perkara sama turut ditegaskan oleh Kak Limah sendiri, Delimawati. Walaupun tahu bonus yang diterima tidak banyak, pelakon berusia 64 tahun itu berharap bonus yang diagihkan bersesuaian dengan hasil titik peluh mereka.

Ini kerana berlakon merupakan punca rezekinya selama ini dan pemberian sebegitu seolah-olah memijak maruahnya sebagai pelakon. Seperti Datuk Awie, Delimawati juga sudah membayangkan untuk tidak lagi berlakon sebagai Kak Limah sekiranya filem baru itu dikendalikan oleh produksi yang sama.

Susulan ketidakpuasan hati yang timbul, Astro Shaw dan Infinitus Gold tampil dengan satu kenyataan bagi menjernihkan keadaan. Mereka menyatakan walaupun meraih kutipan pecah panggung yang tinggi, pihak penerbit perlu menolak cukai hiburan sebanyak 25%. Setelah itu, mereka perlu membahagikan hasil kutipan tiket dengan pemilik-pemilik pawagam dengan kadar 60%:40%.

60% di sini ialah bahagian yang diterima pemilik pawagam dengan 40% lagi merupakan bahagian penerbit. Setelah itu, daripada 40%, mereka perlu menolak semua perbelanjaan termasuk kos produksi dan pemasaran sebelum mengetahui jumlah sebenar keuntungan filem yang dihasilkan. Dari situ, barulah pihak penerbit dapat mengagihkan bonus kepada semua pelakon dan krew produksi.

Ini baru terpakai untuk Hantu Kak Limah. Dengan mengambil kira sambutan hangat orang ramai terhadap filem Mat Kilau, tidak terkejut filem terbitan Skop Production dan Studio Kembara itu boleh mengatasi kutipan RM38 juta Hantu Kak Limah.

Jika itu berlaku, peratusan pembahagian kadar keuntungan penerbit dan pemilik pawagam akan berubah mengikut minggu tayangan iaitu 50:50 (minggu pertama), 55:45 (minggu kedua), 60:40 (minggu ketiga) dan 65:35 (minggu keempat). Perubahan kadar tersebut menjadi tetap sehingga sesebuah filem, dalam kes ini Mat Kilau selesai ditayangkan di pawagam.

Jadi, apakah ini bermakna keuntungan yang diterima penerbit Mat Kilau tidak seberapa selepas mengambil kira duti hiburan sebanyak 25% dan kadar pembahagian keuntungan pemilik pawagam dan penerbit? Malangnya, jawapan tersebut adalah ya. Dengan mengambil kira dua faktor ini, maka jumlah sebenar wang kutipan pecah panggung dalam tangan penerbit-penerbit Mat Kilau ialah RM4.5 juta. Dengan kos produksi mencecah RM8 juta, nak dapat balik modal bukan sesuatu yang mudah.

Dan hal ini merungsingkan pembikin-pembikin filem negara selama bertahun-tahun terutama soal duti hiburan. Ramai menyifatkan duti hiburan 25% yang dikenakan ketika ini terlalu tinggi. Malah, ramai pembikin filem percaya kadar duti tersebut merupakan yang tertinggi di Asia dan dunia.

Tambah memeningkan kepala, kadar cukai hiburan negeri-negeri di Malaysia berbeza sekitar 20-25%. Hanya Sabah saja yang tidak mengenakan duti hiburan. Ini sama sekali berbeza dengan Singapura yang mengenakan duti hiburan sekitar 7%, Dengan kadar duti yang tinggi, nak dapat untung pun susah apatah lagi nak bayar duti kepada kerajaan.

Duti hiburan bukan satu-satunya isu yang membelenggu penerbit-penerbit filem mendapatkan keuntungan. Satu lagi faktor yang mengurangkan keuntungan mereka ialah pengenalan Skim Insentif Tayangan Filem Cereka (ITFC) pada 2010. Sebelum ITFC diperkenalkan, duti hiburan yang dibayar akan dikembalikan semula oleh kerajaan kepada penerbit-penerbit filem menerusi Perbadanan Kemajuan Filem Nasional Malaysia (FINAS). Tetapi ITFC menyaksikan perkara tersebut tidak berlaku.

Mengikut skim ITFC, sesebuah filem yang meraih kutipan pecah panggung tertentu akan mendapat bayaran insentif berdasarkan kutipan filem mereka. Secara ringkasnya, filem yang meraih kutipan pecah panggung sehingga RM2 juta akan dibayar ITFC sebanyak RM200,000.

Sementara filem yang meraih RM2-RM4 juta akan mendapat 10% daripada kutipan filem mereka dengan filem mengutip RM4-RM6 juta akan mendapat 5% daripada kutipan filem. Bagaimanapun, tiada sebarang bayaran buat filem yang membuat kutipan melebihi RM6 juta. Kononnya dengan ITFC, ia dapat menggalakkan penerbit-penerbit filem menghasilkan lebih banyak filem. Tetapi dengan mengambil kira situasi pembikin filem negara hari ini, ITFC lebih banyak menyusahkan daripada membantu.

Mungkin sudah tiba masanya Menteri Komunikasi dan Multimedia, Tan Sri Annuar Musa mempertimbang cadangan menghapuskan ITFC dan duti hiburan. Kalau tak boleh hapuskan duti hiburan sekalipun, kurangkan pada kadar yang lebih munasabah dan bersifat menang-menang kepada industri perfileman negara.

Yang untung pun orang ramai dan negara. Kalau ini pun susah nak buat, lambatlah orang filem kita raih untung walaupun raih kutipan pecah panggung berpuluh juta ringgit. Dan jangan terkejut, akan ada ulangan episod krew dan pelakon jauh hati disebabkan bonus tak seberapa tanpa mengetahui impak duti hiburan dan kadar pembahagian keuntungan pemilik pawagam dan penerbit terhadap keuntungan filem.

Sebut pasal merajuk, rajuk Husin dan Kak Limah tidak bertahan lama. Kedua-duanya kembali ke Kampung Pisang sebagai pelakon undangan khas menerusi minisiri Kampung Pisang Bersiri-siri terbitan Astro yang ditayangkan pada tahun lepas.

RUJUKAN

Rostam, A. (2022, 28 Jun). ‘Mat Kilau belum balik modal’ – Mawi. Harian Metro.

Azizan, A. (2022, 29 Jun). ‘Mat Kilau’ Grosses RM18 Million in 5 Days But Yet To Cover Its 8 Million Budget, Here’s Why. World of Buzz.

Mohd Sallehuddin, S. (2022, 11 Januari). Kaji semula duti hiburan. Berita Harian.


Gejala Pukul Bini Kerana Cemburu

Sebelum ini kerajaan pernah ditempelak kerana menyeru para isteri bersuara seperti Doraemon bila berbicara tentang keg4nasan rumahtangga.

Keceloparan ini mengundang permohonan maaf daripada kementerian terbabit (The Star, 2020), kerana ramai berpendapat saranan tersebut seolah-olah menghalalkan keg4nasan rumahtangga.

Saranan tersebut sebenarnya menarik perhatian orang umum daripada isu keg4nasan itu sendiri.

Semasa kerajaan mengumumkan Perintah Kawalan Pergerakan, jutaan dalam kalangan rakyat terdedah kepada pembuangan kerja dan ketidakjaminan makanan.

Tekanan terhadap sosioekonomi ini menyebabkan lonjakan s3r4ngan rumahtangga (Tashny, 2020).

Secara umumnya, kes-kes begini sangatlah biasa didengari. Itulah masalahnya. Ia kerap berlaku.

Dan bagi rumahtangga yang suami saja mencari rezeki, isteri sekadar meredhai sahaja. Kerana untuk bercerai, akan ada masalah-masalah lain pula: putus kebergantungan salah satunya.

Bagi tahun 2017 sahaja, dijangka keg4nasan rumahtangga mencecah 5,500 kes, dimana kebanyakan pem4gnsa dan m4ngsa berusia di antara 26 hingga 35 tahun.

Statistik juga mendapati Selangor, Johor dan Kelantan ialah tiga negeri paling kerap berlaku kes keg4nasan rumahtangga (WAO, n.d.).

Punca Kejadian  Kecemburuan

Beberapa unsur selalunya dijadikan faktor berlakunya keg4nasan rumahtangga.

Namun tindakan terhadap isteri biasanya berpunca daripada kehilangan pertimbangan. Ia berunsurkan pilihan sendiri.

Pelaku biasanya ingin menunjukkan kuasa supaya sasaran boleh dikawal (LWA, n.d.). Dan sebenarnya tidak perlu tekanan sosioekonomi pun untu keg4nasan rumahtangga berlaku.

Dalam mana-mana negara sekalipun, ada satu situasi dimana isteri lebih menyerlah daripada suami.

Kiranya tugas pencari nafkah telah bertukar tangan, dan suami berasa waspada dan gementar.

Masalah akan mula timbul apabila rumahtangga tersebut dibelenggu prasangka tradisi yang memberikan identiti tertentu terhadap jantina.

Jadi apabila isteri lebih berpendapatan atau popular, kesannya terhinggap pada suami yang seolah-olah tercabar.

Perkara ini sudah jadi kebiasaan. Sesetengah lelaki tidak boleh menerima hakikat apabila menjadikan isteri sebagai tempat bergantung (Syrda, 2019).

Bagi lelaki yang menghadapi keberkatan tersirat ini, mereka kadangkala malu mengakui bahawa isteri mereka lebih banyak mencari duit (Miller, 2018). Jadi punca pergaduhan boleh berputik daripada banyak perkara.

Mungkin kata-kata orang menjadi cemuhan. Mungkin ego sendiri dipertikaikan seolah-olah “tidak cukup lelaki“.

Ataupun prasangka sendiri apabila isteri terlepas kata disangka memperlekehkan kelelakian.

Banyak perkara boleh menjadi pencetus, yang akhirnya meletus dengan pvkulan dan tvmbukan.

Apa Itu Perkahwinan Sebenarnya

Membahagikan tugasan berdasarkan jantina ialah kesilapan biasa dilakukan dalam kalangan rumahtangga. Lelaki cari duit; isteri jaga anak.

Apabila lelaki cari selain duit, isteri pula menggaru kepala. Kalau lelaki terbvnuh dalam perjalanan ke tempat kerja, terkontang-kantinglah si isteri. Asasnya kedua-dua pasangan perlu mempunyai pendapatan stabil, yang boleh digunakan untuk membendung penat lelah suami.

Dalam zaman semasa, para wanita sudahpun dicukupkan dengan pendidikan tinggi yang membolehkan pencarian pendapatan dalam bidang kerja berkemahiran tinggi.

Maka pendapatan stabil bagi pihak isteri juga boleh menjadi pembolehubah segala-galanya andainya suami kehilangan kerja pun.

Dalam era ini, jantina ialah aturan syariat yang ditepati secara agama. Manakala elemen-elemen budaya jika memberatkan perlu diketepikan.

Perkahwinan ialah bertolak-ansur dan bantu-membantu. Suami tidak boleh melebihi batasan; begitu juga dengan isteri yang tidak sama sekali boleh lupa diri terutamanya jika pendapatan diperolehi secara mengejut.

Dunia ini tidak menentu. Hari ini boleh di atas, esok boleh di bawah.

RUJUKAN:

LWA. (n.d.). Causes of domestic abvse. Retrieved from http://www.lwa.org.uk/understanding-abuse/causes.htm

Miller, C.C. (2018, Julai 17). When wives earn more than husbands, neither partner likes to admit it. The New York Times. Retrieved from https://www.nytimes.com/2018/07/17/upshot/when-wives-earn-more-than-husbands-neither-like-to-admit-it.html

Syrda, J. (2019, Disember 4). Commentary: Do men feel stressed if their wives earn more? Channel News Asia. Retrieved from https://www.channelnewsasia.com/news/commentary/men-women-husband-wife-earn-pay-gap-job-stress-gender-norm-12144824

Tashny, S. (2020, April 11). In Malaysia, domestic vi0l3nce spikes amid lockdown to slow coronavirus infections. South China Morning Post. Retrieved from https://www.scmp.com/week-asia/people/article/3079456/malaysia-domestic-violence-spikes-amid-lockdown-slow-coronavirus

The Star. (2020, Mac 31). Women, Family Development Ministry apologises for ‘Doraemon’ posters. Retrieved from https://www.thestar.com.my/news/nation/2020/03/31/women-family-development-ministry-apologises-for-sexist-posters

WAO. (n.d.). Domestic vi0l3nce statistics. Retrieved from https://wao.org.my/domestic-violence-statistics/


Kaum Ibu Sarawak Menentang Penjajah

SEMANGAT anti penyerahan Sarawak 1946 (Anti Cession 1946) merupakan antara satu peristiwa yang pernah terjadi di bumi Sarawak suatu waktu dahulu. Dan peristiwa ini telah berjaya membuatkan pihak Koloni British ‘pusing kepala’ kerana ternyata ianya benar-benar menggugat kedudukan mereka di bumi Sarawak pada waktu itu.

Melalui sejarah lepas kita turut mengetahui bahawa pelbagai cara telah dilakukan oleh pihak Koloni British yang dikenali dengan nama Kerajaan Koloni Mahkota Sarawak British bagi mematahkan semangat kesepaduan yang ditunjukkan oleh rakyat Sarawak pada masa itu. Perlulah diketahui bukan hanya yang berjantina lelaki sahaja yang menentang malah turut sama adalah barisan wanita-wanita berjiwa kental yang berada di sebalik tabir gerakan anti-cessionist pada masa itu.

Seperti yang sering kita lihat di dalam gambar-gambar bersejarah tentang gerakan anti-cessionist 1946, akan ada beberapa gambar yang menunjukkan barisan wanita-wanita Sarawak yang bersama-sama mengadakan demonstrasi membantah penyerahan Sarawak suatu waktu dahulu dan siapakah mereka ini sudah tentu ramai yang tidak mengetahuinya.

Walaupun diketika itu boleh dikatakan ramai wanita Sarawak masih kurang berpendidikan tetapi itu bukan satu halangan di dalam menerapkan nilai-nilai patriotisma di sanubari mereka. Inilah salah satu faktor yang memeningkan pentadbiran Koloni British pada waktu itu. Bantahan keras dari lelaki itu biasa tetapi apabila wanita yang terkenal dengan kelembutan serta sentiasa dibuai dengan dogma  hanya suri-suri dapur semata-mata sudah tentu ianya sesuatu yang menggerunkan.

Nama-nama seperti Cikgu Lily Eberwein, Datuk Ajibah Abol, Cikgu Sharifah Sipah, Puan Duri bte Dull adalah antara nama-nama pengasas Kaum Ibu Sarawak yang sudah tentu jarang-jarang didengar oleh kita sebagai generasi Sarawak sekarang. Inilah wanita-wanita besi dari Kaum Ibu yang sanggup melakukan apa sahaja bagi tanahair tercinta agar tidak diserahkan menjadi sebahagian daripada tanah jajahan Koloni British.

Tanggal 16hb Mac 1947, Kesatuan Kaum Ibu ditubuhkan dan penubuhannya mendapat sokongan sepenuhnya daripada ramai wanita di Sarawak ketika itu.  Difahamkan keahlian mereka yang seramai 1000 orang didominasi oleh bekas tenaga pengajar wanita yang telah turut sama meletakkan jawatan bagi membantah Circular 9/46 yang diusulkan oleh pihak pentadbiran Kerajaan Koloni British pada waktu itu.

Kebanyakan daripada ahli-ahli Kesatuan Kaum Ibu ramai dianggotai oleh wanita-wanita daripada Kuching dan Sibu. Pengerusi Kaum Ibu pada waktu itu adalah Cikgu Lily Eberwein, seorang Guru Besar di Permaisuri Malay’s School. Beliau merupakan seorang wanita berbangsa Eurasian hasil perkahwinan Melayu Sarawak dan seorang penjawat awam Kerajaan Brooke. Inilah juga ibu kepada seorang mantan menteri kabinet Sarawak iaitu Datuk Habsah Harun.

Wanita besi kedua adalah Setiausaha kepada Kesatuan Kaum Ibu iaitu Datuk Ajibah Abol. Beliau merupakan seorang guru dan rakan sekerja kepada Cikgu Lily Eberwein di Permaisuri Malay’s School. Datuk Ajibah Abol merupakan mantan menteri wanita pertama di dalam Kabinet Sarawak suatu waktu dahulu iaitu dari tahun 1973 sehingga 1976. Mereka berdualah yang telah menjadi wakil kepada Kesatuan Kaum Ibu di dalam setiap mesyuarat Anti Cessionist yang dikelolakan oleh Datuk Patinggi Abang Abdillah di rumahnya di “Darul Kurnia”. Di setiap mesyuarat inilah mereka bersama-sama mengatur strategi tindakan dan aksi Gerakan Anti Cessionist 1946.

Komuniti pengelola Anti Cessionist Sarawak mengetahui bahawa kejayaan gerakan anti penyerahan tidak hanya boleh diadakan di kawasan Bandar-bandar sahaja malah ianya harus disemarakkan di seluruh ceruk rantau bumi Sarawak pada waktu itu. Maka tugas itu telah dipikul oleh Kesatuan Kaum Ibu yang telah secara relahati memikul tugas berat ini. Mungkin ramai tidak mengetahui bahawa di ketika itu hampir majoriti daripada mereka yang berada di dalam pergerakan ini tidak mempunyai sumber pendapatan lagi kerana mereka telah meletak jawatan kerana membantah circular 9/46.

Namun dek kerana inginkan gerakan membantah ini menjadi satu kenyataan, maka tampillah Kesatuan Kaum Ibu yang telah sanggup mengorbankan segala wang ringgit malah bergolok bergadai dengan barang kemas mereka bagi menampung perbelanjaan untuk ke kawasan pendalaman di Sarawak. Maka bermulalah episod sesi penerangan dan sokongan terhadap Gerakan Anti-Cessionist 1946 di rumah-rumah panjang dan kampung-kampung terpencil di seluruh Sarawak.

Wanita-wanita besi ini telah mempertaruhkan nyawa mereka samada dengan berjalan kaki melalui perjalanan darat dan juga menggunakan perahu untuk kawasan kampung yang terpencil. Hasilnya ramai wanita-wanita dari pelbagai lapisan di rumah-rumah panjang dan kampung-kampung yang selama ini jarang-jarang mengetahui hal yang diluar kediaman mereka turut mula sedar akan apa yang harus mereka perjuangkan.  Dan tanpa mengira bangsa dan budaya mahupun agama mereka turut turun  bersama-sama menyokong pergerakan ini.

Mereka yang berada di dalam Persatuan Kaum Ib Sarawak 1947 inilah wanita-wanita besi di sebalik Gerakan Anti-Cessionist 1946.  Jangan pandang sipi-sipi kehebatan wanita dulu-dulu.  Biar taraf pendidikan mungkin tidak sama seperti sekarang namun semangat kental dan percaya itu penting bagi melaungkan apa yang seharusnya untuk tanahair tercinta.

“Tangan yang menghayun buaian itu mampu menggoncangkan dunia”.

-HB-

#KamekSayangSarawakBah!

Rujukan:


Istana Terapung Caligula – Simbol Kekayaan Maharaja Rom

Tamadun Rom Purba mempunyai keunikan tersendiri dari segi pentadbiran, seni bina, sastera, keagamaan, dan ketenteraan walaupun pada dasarnya tamadun ini ‘peniru’ tamadun awal iaitu Yunani Kuno kemudian berkembang sebagai sebuah empayar menakluki Eropah.

Namun, ada kisah menarik dalam tamadun tersebut terutamanya pada zaman pemerintahan Maharaja Caligula yang terkenal dengan kezalimannya. Pada abad pertama Masihi, kapal-kapal besar dibina atas permintaan Caligula dan kapal tersebut kelihatan seperti istana terapung.

Kapal ‘istana terapung’ itu berlayar di Tasik Lemi dan pembinaan kapal tersebut mengikut budaya Hellenistik dari Fasa Ptolemaik (kerajaan Mesir di bawah pengaruh Rom).

Tujuan Caligula membina kapal-kapal sebegitu adalah simbolik kepada penjelmaan semula sebagai Alexander the Great yang baru. Caligula dipercayai penyembah dewi Isis dan menyanjung kepahlawanan Alexander sehingga baginda ingin menjadi idolanya.

Tambahan pula, Caligula ingin menjadi maharaja yang dilihat lebih kaya dan mampu membina bangunan yang agung berbanding maharaja yang lepas. Maka, terbinanya kapal ‘istana terapung’ ini. Kapal itu mempunyai harta yang bertimbun dan dekorasi yang begitu cantik. ‘Istana terapung’ ini juga dilengkapi dengan lantai mozek, sistem pemanas, dekorasi berupa batu marmar, tempat mandi, dan sebagainya.

Tasik Nemi menjadi pilihan kapal ‘istana terapung’ berlayar kerana tasik hasil dari aktiviti gunung berapi ini terletak di kawasan Lazio, 30 km di selatan Rom dan satu-satunya tasik yang mampu para maharaja pergi tanpa diawasi oleh pengawalnya.

Dalam manuskrip sastera, panjang kapal pertama Caligula yang dipanggil sebagai Prima Nave adalah 70 meter dengan lebarnya sebesar 20 meter. Manakala kapal kedua (Seconda Nave) panjangnya 73 meter dan lebar sebesar 24 meter. Prima Neva mempunyai koridor, bilik-bilik diraja, dan beberapa binaan yang masih tidak diketahui. Seconda Neva pula kapal besar yang masih tidak diketahui fungsinya namun pengkaji meneka kapal itu mempunyai kuil sembahan dewi Diana.

Sehingga runtuhnya Tamadun Rom Purba, kapal tersebut masih berada di Tasik Lemi dan terbiar selama berabad lamanya. Masuk abad ke-15 Masihi, lebih tepat pada tahun 1446, ekspedisi pencarian kapal Caligula pertama kali dilaksanakan oleh Cardinal Prospero Colonna dan temannya Leon Battista Alberti.

Pertama kali mereka melakukan ekspedisi pencarian dengan menyelam ke dasar tasik menggunakan alatan selam bernama ‘Diving Bell’. Pada kedalaman 18.3 meter, mereka menemui kapal karam yang terdiri daripada batu-bata, alatan kuprum dan gangsa, artifak, batu marmar, dan rangka kayu. Kapal karam yang disyaki sebagai istana terapung Caligula menjadi tempat penemuan artifak menarik. Namun bagitu, telah banyak artifak dijual demi peroleh duit gadai yang tinggi.

Beberapa abad kemudian iaitu sekitar abad ke-19 Masihi, barulah para pengkaji professional muncul untuk memulihara dua buah kapal istana terapung Caligula yang mereka temui. Tahun 1927, atas arahan pemerintah diktator Itali bernama Benito Mussolini, usaha mengeringkan tasik bermula dan mendedahkan kapal-kapal karam tersebut. Penemuan tersebut menjadi hangat dalam media masa dan Itali ingin menjadikan kapal-kapal karam tersebut sebagai muzium bagi memperingati sejarah nenek moyang mereka.

Namun Impian Itali tidak kesampaian apabila masuk tahun 1944. Perang Dunia Kedua berlaku sehingga muzium kapal karam menjadi mangsa perang antara AS dengan Jerman dengan bedilan meriam mereka. Akibat bedilan tanpa henti, hancur seluruh kapal dan artifak yang selama ini menjadi keagungan maharaja Caligula.

Kemudian, Projek Diana ditubuhkan oleh organisasi Association Dianes Lacus untuk memulihara kembali artifak yang tinggal di Tasik Nemi. Projek ini kemudian membina replika Prima Nave bagi mengekalkan kembali legasi Caligula. Sekarang, kalau berkunjung ke Itali dan nak melihat replika kapal istana terapung Caligula, pergi saja ke Nemi Museum.

RUJUKAN:

Klimczak. N (21 March 2017). Two Roman Ships that Were Lost in WWII: What Destroyed the Floating Palaces of Emperor Caligula? Ancient History. https://www.ancient-origins.net/…/two-roman-ships-were-lost…

Mark. M (10 May 2017). The Search Is On For Caligula’s Orgy Boats Where His Twisted Fantasies May Have Been Played Out. Ancient History. https://www.ancient-origins.net/…/search-caligula-s-orgy-bo…


Budak 11 Tahun Jadi Pelarian Perang Ukraine Dengan Mengembara 1000KM Seorang Diri

Ketika ini, terdapat tiga hingga empat juta warga awam Ukraine meninggalkan negara itu susulan konflik Rusia-Ukraine. Kebanyakan mereka meninggalkan tanah air sehelai sepinggang. Bagi seorang kanak-kanak ini, dia terpaksa mengembara lebih 1,000 km untuk sampai ke sempadan Ukraine-Slovakia pada Mac lepas.

Kanak-kanak berusia 11 tahun ini berasal dari Zaporizhzhia – tapak loji nuklear yang ditawan tentera Rusia pada Mac lepas. Kanak-kanak yang bernama Hassan itu menyeberangi sempadan berbekalkan sebuah beg sekolah, beg plastik, pasport dan nombor telefon yang ditulis pada tangannya.

Apabila ditanya tentang perihal ibu bapa atau penjaganya, si kecil ini memberitahu dia dihantar ibunya menaiki keretapi agar sampai ke Slovakia. Ini bagi membolehkannya tinggal bersama saudara-mara sementara konflik Ukraine-Rusia masih lagi tercetus. Sementara ibunya, Yulia Volodymyrivna Pisecka memilih kekal di Zaporizhzhia bagi menjaga ibunya yang uzur.

Selepas mendapat tahu kisah kanak-kanak lelaki berkenaan, Hassan dijaga oleh sukarelawan dan diberi makan dan minum. Tindakan pantas kerajaan Slovakia mengesan nombor telefon dan maklumat pada pasport membolehkan si kecil ini disatukan dengan saudara-maranya di Bratislava.

Bagi mereka, kanak-kanak ini merupakan seorang wira kerana tetap berani dan tabah menempuh perjalanan jauh di sebalik ancaman keselamatan yang melanda Ukraine ketika ini.

Berdasarkan siasatan media, Hassan bukan sekali berpindah akibat situasi perang. Bertahun-tahun sebelumnya, Pisecka membawa Hassan yang masih bayi ketika itu meninggalkan Syria susulan perang saudara dan campur tangan Kremlin yang menyokong rejim Bashar al-Assad. Susulan itu, mereka memilih membina kehidupan baru di Ukraine. Bapanya yang berdarah Syria hilang semasa konflik negara itu tercetus.

Beberapa jam selepas si kecil ini tiba di Slovakia, ibunya menghantar satu mesej video yang dikongsikan oleh Facebook polis Slovakia. Dalam mesej video berkenaan, Pisecka mengucapkan terima kasih kepada pihak berkuasa Slovakia dan sukarelawan kerana membantu anak lelakinya yang tiba di situ dan menyatukannya dengan saudara-maranya.

Selain Slovakia, negara-negara Eropah Timur lain seperti Poland, Romania, Hungary dan Moldova turut menerima pelarian yang tiba dari Ukraine. Dengan konflik kini memasuki hari ke-50 dan tiada tanda ia akan berakhir, bilangan pelarian juga dijangka akan meningkat.

Tetapi si kecil ini tidak perlu risau tentang nasib ibu dan neneknya. Mengikut rekod pihak berkuasa Slovakia, Pisecka dan ibunya berjaya menyeberangi sempadan beberapa minggu selepas itu dan bersatu semula dengan Hassan di Bratislava.

RUJUKAN

Tanatarova, E. (2022, 7 Mac). Brave Ukrainian refugee aged 11 travels 600 miles on his own to Slovakia with just a telephone number written on his hand to reach safety. Daily Mail.

Zakir-Hussain, M. (2022, 7 Mac). Refugee boy, 11, travels 600 miles alone from Ukraine to Slovakia with phone number written on hand. The Independent.

Sumber gambar: Kementerian Dalam Negeri Slovakia.


Tradisi Memintal Tali Jambatan Gantung Tamadun Inca

Pada setiap tahun, masyarakat pinggir bandar di Peru akan menghidupkan suatu tradisi lama yang berakar kembali sejarahnya pada zaman tamadun Inca. Acara tahunan tersebut dianggap sebagai penzahiran semula ritual, sejarah, dan budaya masyarakat asli Peru di mana mereka akan meluangkan masa selama tiga hari suntuk bagi menyiapkan kerja-kerja memintal tali jambatan Q’eswachaka.

Jambatan ini merupakan sebahagian daripada rangkaian jalan raya Inca yang masih berbaki pada hari ini. Pembuatannya cukup sukar, namun setimpal dengan imbalannya. Kewujudannya tidak sekadar membolehkan aktiviti seharian berjalan dengan lancar, ia malahan turut berperanan memperkukuh identiti bangsa dan memperkuat talian dengan sejarah silam.

Jambatan Q’eswachaka terletak 3.7 km di atas paras laut dan ukuran panjangnya mencecah 28 meter. Tradisi memintal tali jambatan ini melibatkan setiap keluarga di kawasan setempat, dengan masing-masing menghasilkan tali sepanjang kira-kira 70 meter.

Selepas pembinaan jambatan selesai dilakukan, tradisi disusuli dengan jamuan besar. Amalan sebegini dilakukan secara tahunan memandangkan sesudah tempoh tersebut, tali jambatan mula mengendur dan perlu diganti.

Menurut ‘Inca: Lords of Gold and Glory’ karangan Dale Brown, aktiviti menyelenggara tali jambatan gantung Q’eswachaka ini banyak mengor.bankan anggota yang terlibat. Risiko ini bagaimanapun tidak menghalang masyarakat asli setempat daripada terus menghidupkan tradisi lama itu sebagai cara menghormati nenek moyang, menyatukan masyarakat, dan menghidupkan jati diri dalam kalangan mereka.

Mengimbau daripada sudut sejarah, jambatan gantung ini membentuk sebahagian daripada jalan raya Inca yang sepanjang 20,000 batu (32,187 km). Jambatan-jambatan sebegini merentangi pelbagai rupa bumi seperti jurang antara gunung, sungai, dan gaung.

Memandangkan tamadun Inca tidak mempunyai teknologi pengangkutan beroda, maka kehadiran jambatan sebegini memudahkan perjalanan masyarakat awam yang bergerak dari satu tempat ke satu tempat.

Jambatan sebegini turut digunakan oleh chasqui, posmen dalam tamadun Inca yang berjalan kaki dari satu stesen ke satu stesen sambil membawa kiriman pesanan mahupun barangan ringan (seperti ikan). Chasqui kebiasaannya membawa bersama cengkerang yang digunakan sebagai trumpet atau hon bagi menandakan kehadiran mereka di sesebuah perkampungan.

Sejak ratusan tahun dahulu, kemahiran memintal tali jambatan dalam kalangan masyarakat Inca diwariskan dari generasi ke generasi sehingga hari ini. Signifikasi budaya ini diperakui oleh badan kerajaan Peru dan UNESCO pada tahun 2013 sekali gus ia diiktiraf sebagai Warisan Budaya Tidak Ketara Dunia.

TERJEMAHAN
Lizlea Floor. (28 Februari 2015). Spectacular Peruvian Rope Bridge, last of kind, carries forward tradition of the Inca. Ancient Origins.


Ayam Atau Telur Dulu: Hujah Sudut Saintifik

Antara persoalan yang bermain dalam landasan fikrah sains melibatkan spesis ayam. Ramai dalam kalangan saintis berdepan dengan dilema tanpa putus untuk mengenalpasti kedatangan ayam atau telur terlebih dahulu. Paradoks sebegini sebenarnya ibaratkan mencari titik permulaan dalam suatu bulatan. Dan nama-nama hebat seperti Aristotle, Plutarch dan Macroblus sendiri tidak dapat menjawabnya. Walaupun soalannya remeh, asasnya merupakan salah satu tiang bagi evolusi dunia.

Sebenarnya
bukan ayam sahaja terlibat dalam kebingungan 2,500 tahun ini. Persoalan yang
sama boleh dibangkitkan bagi ular. Begitu juga antara pokok dan benih. Bagi
fisiologi ayam, telur memerlukan ibu juga untuk dieram untuk dilengkapkan
dengan proses penetasan. Jadi hujah bahawa ayam wujud dulu sepatutnya bernas.

Namun
sebelum telur itu sendiri, harus difahami juga apa yang membuatkan mereka ayam?

Kedua-Duanya Datang Dahulu?

Setepatnya ayam dan telur kedua-duanya datang dahulu untuk memulakan spesis ayam. Kenyataan sebegini memang mengelirukan. Telur ayam pada hari ini mula terbentuk melalui proses evolusi selama jutaan tahun. Sebelum ini haiwan lebih suka bertelur di dalam air seperti kolam atau sekurang-kurangnya apa-apa jua persekitaran lembap (Australian Academy of Science, 2018). Tetapi kehidupan yang sentiasa membaiki kelemahan sendiri telah menyaksikan perubahan selepas jutaan tahun.

Proses evolusi ini telah menghasilkan tiga perkara baharu dalam telur iaitu chorion, amnion dan allantois. Setiap perkara ini mempunyai fungsi saintifik berbeza. Tetapi dengan adanya mereka, sebutir telur mempunyai sokongan luar biasa. Janin di dalam kulit telur mempunyai keupayaan untuk menggunakan simpanan zat, menyimpan bahan-bahan dikumuh dan bernafas tanpa air. Amnion, chorion dan allantois membolehkan telur hidup di tempat kering tanpa ancaman diri sendiri. Adanya ketiga-tiga ini juga membesarkan dan menambahkan kualiti telur.

Saintis
tidak tahu punca kejadian tiga perkara ini, oleh kerana ketiadaan unsur fosil
untuk dipelajari. Namun haiwan mamalia, reptilia dan burung yang berupaya untuk
bertelur berasal daripada haiwan-haiwan berkaki belakang dan bertulang belakang
yang hidup sekitar 300+ juta tahun dahulu. Perkara sama dilihat dalam ayam.
Sebelum ayam pada hari ini wujud, terdapat sejenis spesis proto-ayam yang
genetik mereka bermutasi. Apabila kedua-dua proto-ayam ini bersenyawa, genetik
mereka menjalinkan sel pertama ayam hari ini.

Maka
berpasang-pasang proto-ayam dalam tempoh yang sangat lama telah menyebarkan
sumber makanan paling popular dalam kalangan manusia. Ayam pun bertaburan di
setiap pelusuk dunia, bermula dengan ayam sebenar pertama.

Bapa Ayam Yang Beramanah Besar

Ayam Hutan Merah (gallus gallus) yang terdapat di negara-negara Asia Tenggara seperti Malaysia dan Indonesia (termasuk juga India) dipercayai induk ayam moden pertama. Spesis ini dipercayai berjaya dijinakkan manusia sekitar lebih daripada 10,000 tahun dahulu sebelum didagangkan ke seluruh dunia sebagai ayam moden (gallus gallus domesticus). Kiraan matematik dibuat Makmal Sains Hayat Temasek pula menjarakkan lagi lingkungan masa ke anggaran 58,000 tahun dahulu pula. Ada juga penemuan bahawa ayam hutan merah terpisah secara evolusi daripada ayam hutan hijau sekitar 3.6 juta tahun dahulu.

Bab
pemisahan genetik ini sangatlah meluas. Genetik kulit kuning dipercayai berasal
daripada ayam hutan kelabu (gallus
sonneratii). Spesis-spesis ayam hutan telah digabungkan, tidak pasti secara
semulajadi atau usaha manusia. Yang pastinya, ayam moden berasal daripada
induk-induk dikenali sebagai proto-ayam.

Disebabkan
itu juga pasukan British mencapai kesimpulan bahawa ayam datang sebelum telur.
Hanya melalui imbasan komputer sahaja rahsia ini tersingkap daripada kulit
telur yang terhasil daripada kalsium karbonat (CaCO₃). Hanya melalui ayam betina sahaja penghasilan kulit telur
mendapat bekalan kalsium secukupnya. Sumber pemakanan ayam daripada kulit udang
juga merupakan faktor utama penghasilan kalsium.

Suatu lagi sumber ialah protin ovocleidin-17 yang ditemui hanya di ovari ayam sahaja (Reals, 2010). Tanpa protin ini, tidak mungkin sebutir telur pun boleh dihasilkan. Malah protin ini juga membolehkan seekor ayam betina hasilkan telur dalam tempoh 24 jam sahaja. Jadi berkaitan dengan asal-usul ayam dan telur sebenarnya sangat kompleks. Ini kerana burung-burung proto-ayam menghasilkan ayam-ayam moden yang kemudian mengeram dan menetaskan telur mereka untuk meneruskan kemandirian spesis ini.

RUJUKAN:

Freeman, C. L., Harding, J. H., Quigley, D., & Rodger, P.
M. (n.d.). Structural Control of Crystal Nuclei by an Eggshell Protein.
Retrieved from https://doi.org/10.1002/anie.201000679

Eriksson J, Larson G, Gunnarsson U, Bed’hom B, Tixier-Boichard
M, Strömstedt L, et al. (2008) Identification of the Yellow Skin Gene Reveals a Hybrid Origin of
the Domestic Chicken. PLoS Genet 4(2): e1000010. https://doi.org/10.1371/journal.pgen.1000010

Reals, T. (2010, July 14). Chicken Came Before the Egg:
“Scientific Proof”. Retrieved from https://www.cbsnews.com/news/chicken-came-before-the-egg-scientific-proof/

Sawai H, Kim HL, Kuno K, Suzuki S, Gotoh H, Takada M, et al.
(2010) The Origin and Genetic Variation of Domestic Chickens with Special
Reference to Junglefowls Gallus
g. gallus and G.
varius. PLoS ONE
5(5): e10639. https://doi.org/10.1371/journal.pone.0010639

Xiang, H., Gao, J., Yu, B., Zhou, H., Cai, D., Zhang, Y., …
Zhao, X. (n.d.). Early Holocene chicken domestication in northern China.
Retrieved from https://doi.org/10.1073/pnas.1411882111